It-Tnejn l-1 ta' Settembru fil-Plenarja

Istituzzjonijiet

Kouchner annunċja d-deċiżjoni li diskussjonijiet mar-Russja jiġu sospiżi Il-waqfa tas-sajf kreat waqfa oħra - dik minn Strasburgu.

Il-plenarja li żżammet eċċezzjonalment fi Brussell rat lill-Ministru Franċiż għall-Affarijiet Barranin Bernard Kouchner, li ġie direttament minn Summit straordinarju fuq ta' l-Unjoni rigward il-Ġeorġja biex jirraporta lil-Ministri rigward il-konklużjonijiet li wasslu għalihom mexxejja nazzjonali.

Id-dibattitu li segwa fil-kamra kien jitratta r-relazzjonijiet futuri mar-Russja u l-qasam tal-ġustizzja u l-affarijiet barranin.

Jekk nonqsu li niffaċċjaw ir-responsabbiltà konġunta, r-Russja….

"Jekk nonqsu niffaċċjaw ir-responsabbiltà konġunta tagħna llum, allura r-Russja tista' taġixxi bl-istess mod lejn Stati oħra," wissa l-President tal-Parlament matul laqgħa staordinarja ta' l-Unjoni fuq il-Ġeorġja.

Hu kompla jindirizza ċ-ċittadini tat-tliet Istati Baltiċi: l-Estonja, il-Lettonja u l-Litwanja u stqarr "Intom m'intomx waħedkom!

Theddida lill-pajjiżkom hija theddida lill-Unjoni kollha."

Pöttering talab sabiex l-UE tkun magħqud u determinata biex ma taċċettax li l-integrità territorjali tal-Ġeorġja tiġi sparparljata minn deċiżjoni unilaterali minn Mosku.

Wara s-summit il-Ministru għall-Affarijiet Barranin Franċiż Bernard Kouchner u l-Kummissarju Ewropej għall-Affarijiet Esterni waslu direttament bil-konklużjonijeit tal-Kunsill.

Diskussjoni mar-Russja sospiża

Kouchner iddefenda pożizzjoni ferma, ikkundanna l-azzjoni unilaterali tar-Russja u spjega d-deċiżjoni ta' l-Unjoni li tissospendi diskussjonijiet mar-Russja fuq sħubija ġdida sakemm ir-Russja tneħħi t-truppi tagħha mill-Ġeorġja.

Iżda talab li l-mezzi ta' komunikazzjoni mar-Russja jibqgħu miftuħa, filwaqt li wiegħed għajnuna lill-Ġeorġja.

Il-Kumissarju għar-relazzjonijiet esterni Benita Ferrero-Waldner sostniet il-bżonn ta' politika ta' enerġija koerenti fl-Unjoni, politika li n-nuqqas tagħha jibbrilla b'din il-kriżi. .

Ir-reazzjonijiet fil-Kamra tal-Parlament varjaw minn kundanna tal-moviment Russu u kundanna ta' l-azzjonijiet tal-gvern tal-Ġeorġja.

Ħafna sħaqu fuq il-bożnn ta' riżoluzzjoni ta' kunflitt filwaqt il-bżonn ta' manteniment ta' relazzjoni tajba mar-Russja.

Aqra' r-rakkont tad-dibattitu fid-dettall jew segwi l-vidjo permezz ta' vidjo-fuq-talba.

Ġustizzja u affarijiet interni f'ħames rapporti

Mhux inqas minn 5 rapporti ġew diskussi fil-qasam tal-ġustizzja u l-affarijiet barranin fil-preżenza tal-Ministru għall-Ġustizzja Franċiża Rachida Dati u l-Kummissarju għall-Ġustizzja, sigurtà u libertà Jacques Barrot.

Fost is-suġġetti diskussi hemm ir-rekonoxximent miż-żewġ naħat involuti u l-eżekuzzjoni ta' deċiżjonijiet legali in absentia bejn l-Istati Membri kif ukoll it-tisħiħ tan-netwerk legali Ewropew waqt li tiżdied il-protezzjoni tad-dejta.

Biki għall-mejtin

Wara l-ftuħ tas-seduta u fuq stedina mill-President, Hans-Gert Pöttering, il-Membri kkomemoraw il-vittmi taż-żewġ inċidenti ta' l-ajru f'Madrid u f'Bishkek kif ukol tliet Membri kollegi li mietu fis-sajf: Bronislaw Geremek (ALDE, PL), Willy Piecyk (PSE, DE) and a former MEP, Maria Luisa Cassanmagnago Cerretti.

Suġġetti oħra diskussi kienu dwar l-inxurjans tal-karozzi, il-ġlieda kontra l-frodi fiskali u l-liġi Ewropea għall-kuntratti.

20080901STO35664 Ftuħ tas-seduta plenarja 1-4 ta' Settembru, Brussell Bronislaw Geremek MEP: umanist Ewropej u mexxej prominenti Pollakk Is-sitwazzjoni fil-Ġeorġja Websajt tal-President tal-Parlament Konklużjonijiet tal-Kunsill Marie Anne Isler Béguin : « L-Ewropa m'għandhix iċċedi" Audio, 36:51 Audio, 25:49


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skont l-Artikolu 103(2) tar-Regoli ta' Proċedura

f'isem il-Grupp GUE/NGL

dwar il-qagħda fil-Ġeorġja

Riżoluzzjoni tal-Parlament dwar il-qagħda fil-Ġeorġja

Il-Parlament Ewropew ,

wara li kkunsidra r-riżoluzzjonijiet preċedenti tiegħu dwar il-Ġeorġja,

wara li kkunsidra r-riżoluzzjonijiet tal-UNSC dwar il-"kunflitti ffriżati" fir-reġjun tal-Kawkasu mill-1992,

wara li kkunsidra l-Konklużjonijiet tal-Kunsill tal-Affarijiet Ġenerali u r-Relazzjonijiet Esterni tat-13 ta' Awwissu 2008 dwar il-qagħda fil-Ġeorġja,

wara li kkunsidra l-Artikolu 103(2) tar-Regoli ta' Proċedura tiegħu,

billi l-kunflitt armat bejn il-Federazjoni Russa u l-Ġeorġja dwar żewġ reġjuni Ġeorġjani - l-Abkażja u l-Ossezja tan-Nofsinhar - isegwi 14-il sena ta' falliment kontinwu biex tinstab soluzzjoni politika għall-kunflitt; billi f'dawn is-snin diversi drabi is-sitwazzjoni tas-sigurtà ħżienet b'mod li wasslet għal ġlied dirett,

billi fil-lejl ta' bejn is-7 u t-8 ta' Awwissu waqt it-Tregwa Olimpika l-armata Ġeorġjana wettqet bombardament qawwi fuq Tskhinvali li kien segwit minn attakk mill-art bit-tankijiet u bis-suldati bil-għan li jkun stabbilit il-kontroll fl-Ossezja tan-Nofsinhar,

billi fit-8 ta' Awwissu il-forzi Russi b'ritaljazzjoni daħlu fl-Ossezja tan-Nofsinhar u fil-11 ta' Awwissu estendew l-offensiva tagħhom fil-Ġeorġja nnifisha,

billi l-azzjonijiet militari kemm tal-Ġeorġja kif ukoll tar-Russja rriżultaw f'telf kbir ta' ħajjiet u fit-tifrik tal-infrastruttura ċivili; billi skont estimi tal-Kummissarju Għoli tan-NU għar-Refuġjati (UNHCR), aktar minn 158,000 persuna - 128,000 fil-Ġeorġja u 30,000 li ħarbu lejn ir-Russja - kienu spustati minn djarhom minħabba l-ġlied reċenti,

billi hemm indikazzjonijiet qawwija li, skont il-liġi internazzjonali, twettqu reati waqt il-kunflitt reċenti, kif ukoll il-qtil ta' persuni ċivili, l-ispustar furzat u attakki indiskriminati kontra persuni ċivili,

billi fit-12 ta' Awwissu l-Presidenti tal-Ġeorġja u tar-Russja ffirmaw ftehima fuq il-bażi ta' tentattivi ta' medjazzjoni mill-UE li pprevediet waqfien mill-ġlied immedjat, l-irtirar tal-forzi Ġeorġjani u Russi għall-pożizzjonijiet li kellhom qabel is-7 ta' Awwissu u l-bidu ta' taħdidiet internazzjonali dwar mekkaniżmu internazzjonali li se jitwaqqaf minnufih sabiex iħejji t-triq biex tinstab soluzzjoni paċifika u dejjiema għall-kunflitt,

billi fit-22 ta' Awwissu r-Russja rtirat it-tankijiet, l-artillerija u mijiet ta' truppi mill-aktar pożizzjonijiet avanzati tagħhom fil-Ġeorġja imma għadha tikkontrolla l-aċċess għall-port tal-belt ta' Poti, lejn in-nofsinhar tal-Abkażja, u stabbilit postijiet ta' kontroll madwar l-Ossezja tan-Nofsinhar,

billi fil-25 ta' Awwissu, l-'Upper House' tal-Parlament Russu vvutat riżoluzzjoni li titlob lill-President jirrikonoxxi l-indipendenza tar-reġjuni seċessjonisti Ġeorġjani tal-Abkażja u tal-Ossezja tan-Nofsinhar, li, fis-26 ta' Awwissu, kienet segwita mir-rikonoxximent formali tal-President Medvedev taż-żewġ reġjuni bħala stati indipendenti,

billi, sena wara l-oħra fl-aħħar snin, diversi Stati Membri tal-Unjoni Ewropea daħlu għar-responsabilità kbira li jimitaw lill-Istati Uniti fl-istrateġija tagħha ta' konfrontazzjoni f'dan ir-reġjun partikolarment sensittiv, l-aktar bl-approvazzjoni tat-tkabbir tan-NATO u bl-installazzjoni ta' tarka kontra l-missili fuq art Ewropea,

billi l-inkoraġiment li l-Istati Uniti u l-Istati Membri tal-UE taw lill-mexxejja politiċi tal-Kosovo sabiex jiddikjaraw l-indipendenza mis-Serbja b'mod unilaterali u r-rikonoxximent tagħhom tal-Kosovo bħala stat sovran waqqfet preċedent perikoluż u ħejjiet it-triq għad-deċiżjoni unilaterali reċenti dwar l-istatus tal-Abkażja u l-Ossezja tan-Nofsinhar;

billi minħabba l-pożizzjoni ġeografika u r-riżorsi taż-żejt, ir-reġjun tal-Kawkasu hu wieħed miz-zoni jaħarqu tad-dinja fejn minbarra r-Russja, l-Istati Uniti, in-NATO u l-UE jinsistu dwar 'l hekk imsejħa interessi ta' sigurtà,

billi l-kunflitt armat bejn ir-Russja u l-Ġeorġja wassal għal kriżi politika kbira; billi d-degradazzjoni rapida u fundamentali tal-mekkaniżmi ta' koperazzjoni istituzzjonali kif ukoll ir-relazzjonijiet bejn, fuq naħa, ir-Russja, u fuq l-oħra l-UE u n-NATO, qed juri l-bidu ta' perjodu ġdid ta' konfrontazzjoni, b'implikazzjonijiet estremament perikolużi għas-sigurtà u l-istabilità reġjonali u internazzjonali,

billi l-Ġeorġja bbenefikat minn għajnuna teknika mill-konsulenti militari tal-Istati Uniti kif ukoll minn materjal militari avanzat mogħti minn xi stati membri tan-NATO kif ukoll minn Iżrael,

billi l-armata Ġeorġjana, b'2000 suldat, kellha t-tielet l-akbar kontinġent ta' truppi okkupanti fl-Iraq wara l-Istati Uniti u l-Gran Brettanja, u billi dawn it-truppi ġew trasportati mill-armata tal-Istati Uniti lejn il-Ġeorġja wara li l-attakk Ġeorġjan fuq l-Ossezja tan-Nofsinhar kien falla,

Jikkundanna l-attakk mill-armata Ġeorġjana fuq Tskhinvali u fuq truppi Russi mibgħuta min-NU, li jikkostitwixxi vjolazzjoni serja tal-liġi internazzjonali; jikkundanna l-użu eċċessiv tal-forza mill-armata Russja bħala tweġiba, li wkoll tikkostitwixxi vjolazzjoni tal-liġi internazzjonali;

Jikkundanna l-attakki fuq persuni ċivili mill-armati Russi u Ġeorġjani, li jikkostitwixxu ksur serju tal-liġi umanitarja internazzjonali (użu ta' bombi tat-tip 'cluster', reati kontra l-popolazzjoni ċivili, eċċ);

Jiddeplora t-telf tal-ħajja u t-tbatija umana kkawżati mill-użu tal-forza b'mod indiskriminat min-naħat kollha involuti fil-kunflitt;

Jesprimi s-solidarjetà sħiħa tiegħu mal-vittmi tal-gwerra, isejjaħ għal skjerament rapidu tal-isforzi umanitarji internazzjonali u jitlob biex l-Unjoni Ewropea u l-Istati Membri tagħha jallokaw fondi ta' emerġenza suffiċjenti għall-vittmi tal-kriżi;

Jiddeplora b'mod qawwi l-fatt li l-Kunsill tas-Sigurtà tan-NU ma kienx kapaċi joffri reazzjoni għall-kriżi tal-Kawkasu tan-Nofsinhar b'mod kostruttiv u li tħalli riżultat; jistieden lill-Istati Membri tal-Kunsill tas-Sigurtà biex jegħlbu l-impass u biex jikkontribwixxu għal soluzzjoni politika tal-kriżi fil-Kawkasu tan-Nofsinhar billi jadottaw riżoluzzjoni li tħejji t-triq biex immedjatament jibdew taħdidiet internazzjonali dwar l-arranġamenti ta' sigurtà u ta' stabilità fl-Abkażja u fl-Ossezja tan-Nofsinhar;

Jilqa' b'sodisfazzjon id-deċiżjoni tal-OSCE tad-19 ta' Awwissu 2008 biex jiżdiedu għal sitt xhur, b'20 għal 100, in-numru ta' Uffiċjali ta' Monitoraġġ Militari sabiex jikkontribwixxu ħalli jkunu implimentati b'mod sħiħ is-sitt prinċipji tal-ftehima tal-waqfien mill-ġlied; jistieden lill-OSCE biex tibda investigazzjoni indipendenti u imparzjali dwar l-avvenimenti li seħħew waqt il-kriżi;

Jenfasizza li l-partijiet kollha għandhom, b'mod sħiħ u mingħajr telf ta' ħin, jonoraw l-impenji tagħhom għall-ftehima tal-waqfien mill-ġlied; iħeġġeġ lir-Russja biex tirtira t-truppi tagħha mill-Ġeorġja skont il-pjan ta' sitt punti tal-waqfien mill-ġlied; isejjaħ biex ikun ippubblikat b'mod sħiħ il-pjan flimkien ma' emendi oħra mill-partijiet kollha;

Iħeġġeġ lill-Ġeorġja u lir-Russja kif ukoll lill-parteċipanti internazzjonali preżenti fir-reġjun biex iżommu lura minn kwalunkwe azzjoni li tista' twassal biex is-sitwazzjoni tmur għall-agħar jew li tiżdied it-tensjoni;

Ifakkar li ma teżistix soluzzjoni militari għall-problema u li hija biss soluzzjoni politika negozjata li tkun aċċettabbli għall-maġġoranza tal-popli fir-reġjun effettwat mill-kunflitt tista' tiżgura paċi dejjiema u stabilità;

Itenni l-impenn tiegħu għas-sovranità u l-integrità territorjali tal-Ġeorġja u tal-pajjiżi l-oħra kollha fir-reġjun; isejjaħ biex jibdew immedjatament taħdidiet internazzjonali dwar is-sigurtà u l-istabilità fl-Abkażja u fl-Ossezja tan-Nofsinhar kif miftiehem fil-ftehima tal-waqfien mill-ġlied tat-12 ta' Awwissu; hu tal-fehma li l-OSCE u n-NU, li tagħhom il-Ġeorġja u r-Russja huma membri, għandhom jieħdu rwol ta' tmexxija fil-proċess politiku biex jissolva l-kunflitt;

Jinnota d-deċiżjoni tas-samit ta' emerġenza tal-UE li tikkontribwixxi għar-rikostruzzjoni ċivili tal-Ġeorġja; ifakkar l-UE dwar il-kodiċi ta' kondotta tagħha dwar l-esportazzjoni tal-armi li tipprojbixxi l-kummerċ tal-armi ma' pajjiżi f'reġjuni ta' kunflitt u tistieden lill-Istati Membri tal-UE biex iwaqqfu l-kummerċ tal-armi mal-Ġeorġja;

Jistieden lill-partijiet kollha fil-kunflitt biex jippermettu aċċess sħiħ u bla tfixkil għall-għajnuna umanitarja lill-vittmi, inklużi r-refuġjati u l-persuni spustati internament;

Jistieden liż-żewġ partijiet biex jiżguraw, bħala kwistjoni ta' urġenza, li l-persuni ċivili kollha jkunu mogħtija protezzjoni sħiħa tal-liġi u dawk li huma spustati minħabba l-ġlied ikunu jistgħu jirriturnaw lejn darhom b'mod sikur;

Iqis bħala imperattiv li titwettaq investigazzjoni malajr, oġġettiva u imparzjali tal-allegazzjonijiet tar-reati tal-gwerra u ta' vjolazzjonijiet oħra tal-liġi umanitarja internazzjonali jew tad-drittijiet internazzjonali tal-bniedem; isejjaħ biex dawk suspettati li wettqu dawn il-vjolazzjonijiet jitressqu quddiem il-ġustizzja;

Jesprimi t-tħassib serju tiegħu dwar l-implikazzjonijiet tal-kriżi fil-Kawkasu tan-Nofsinhar għall-paċi internazzjonali u għas-sigurtà; jenfasizza l-importanza li jitkompla d-djalogu politiku mar-Russja u jistieden lill-Kunsill u lill-Kummissjoni biex iżommu lura minn kwalunkwe azzjoni li tista' tipperikola d-djalogu UE-Russja;

Jesprimi t-tħassib serju tiegħu li apparti mill-kunflitt fil-Kawkasu tan-Nosfinhar żviluppi oħra għandhom il-potenzjal li jaggravaw il-konfrontazzjoni politika mar-Russja bħal l-istallazzjoni tas-sistema ġdida kontra missili ballistiċi fl-Ewropa, l-intenzjoni li jkompli jsir it-tkabbir tan-NATO, iż-żieda tal-preżenza tan-NATO fil-baħar Baltiku, il-fatt li d-differenzi li hemm biex issir implimentazzjoni komprensiva tat-Trattat dwar il-Forzi Armati Konvenzjonali fl-Ewropa (CFE) ma ġewx megħluba, u oħrajn; hu tal-fehma li jeħtieġ b'mod urġenti djalogu ġdid dwar is-sigurtà bejn il-pajjiżi Ewropej kollha biex jitratta l-problemi u t-tifsila tas-sigurtà futura fl-Ewropa; jistieden lill-Kunsill u lill-Istati Membri biex jieħdu inizjattiva ħalli jerġa' jieħu l-ħajja d-djalogu fl-OSCE;

Itenni l-oppożizzjoni tiegħu għat-tkabbir tan-NATO u tal-organizzazzjoni fiha nnifisha, u jenfasizza li s-sigurtà tal-Ġeorġja u tal-pajjiżi l-oħra kollha tar-reġjun jistgħu jkunu garantiti biss b'mezzi politiċi u bl-iżvilupp ekonomiku u soċjali; jistieden lin-NATO biex ma toffrix sħubija lill-Ġeorġja;

Jistieden lill-Kunsill biex jesplora l-possibilitajiet kollha biex jinbeda l-abbozz ta' trattat ġdid dwar is-sigurtà pan-Ewropew;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Istati Membri, lill-Presidenti u lill-Parlamenti tal-Ġeorġja u tal-Federazzjoni Russa, lill-OSCE u lill-Kunsill ta' l-Ewropa.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp Verts/ALE

dwar is-sitwazzjoni fil-Ġeorġja

Riżoluzzjoni tal-Parlament dwar is-sitwazzjoni f'Ġeorġja

Il-Parlament Ewropew ,

wara li kkunsidra r-riżoluzzjonijiet preċedenti tiegħu dwar il-Ġeorġja, b'mod partikulari dawk tad-29 ta' Novembru 2007 u tal-5 ta' Ġunju 2008,

wara li kkunsidra r-riżoluzzjoni tiegħu tas-17 ta' Jannar 2008 dwar politika tal-UE iktar effettiva għall-Kawkasu tan-Nofsinhar u r-riżoluzzjoni tiegħu tal-15 ta' Novembru 2007 dwar it-tisħiħ tal-Politika Ewropea tal-Viċinat,

wara li kkunsidra l-Ftehima ta' Sħubija u Koperazzjoni bejn il-Komunitajiet Ewropej u l-Istati Membri tagħhom, min-naħa l-waħda, u l-Ġeorġja, min-naħa l-oħra, li daħlet fis-seħħ fl-1 ta' Lulju 1999,

wara li kkunsidra l-Pjan ta' Azzjoni tal-Politika Ewropea tal-Viċinat approvat mill-Kunsill ta' Koperazzjoni bejn l-UE u l-Ġeorġja fl-14 ta' Novembru 2006,

wara li kkunsidra r-riżoluzzjoni tal-UNSC tal-15 ta' April 2008 li tappoġġja l-integrità territorjali tal-Ġeorġja u li testendi l-mandat tal-Missjoni ta' Osservazzjoni tan-NU fil-Ġeorġja (UNOMIG) sal-15 ta' Ottubru 2008,

wara li kkunsidra l-konklużjonijiet tal-laqgħa straordinarja tal-Kunsill tal-Affarijiet Ġenerali u r-Relazzjonijiet Esterni li saret fi Brussell fit-13 ta' Awissu 2008,

wara li kkunsidra l-konklużjonijiet tal-laqgħa straordinarja tal-Kunsill Ewropew li saret fi Brussell fl-1 ta' Settembru 2008,

wara li kkunsidra l-Artikolu 103(2) tar-Regoli ta' Proċedura tiegħu,

billi wara bosta ġimgħat ta' żieda fit-tensjoni u ġlied bejn il-partijiet u ta' provokazzjonijiet min-naħa tal-forzi separatisti tal-Ossetja tan-Nofsinhar b'attakki bil-bombi, ġlied fatali, sparar u ta' bombardamenti li kkawżaw il-mewt ta' bosta ċivili u l-feriment ta' ħafna oħrajn, fil-lejl ta' bejn is-7 u t-8 ta' Awissu 2008 l-armata Ġeorġjana llanċjat b'sorpriża attakk bl-artillerija fuq Tskhinvali segwit minn operazzjoni fuq l-art bl-użu kemm ta' tankijiet kif ukoll ta' suldati bil-għan li jerġa' jinkiseb il-kontroll tal-Ossetja tan-Nofsinhar,

billi r-Russja bagħtet minnufih it-truppi tagħha mit-tanil ta' Roki għal ġewwa l-Ġeorġja u ħadet b'hekk il-kontroll tar-reġjun ta' Tskhinvali u mbagħad invadiet u okkupat partijiet kbar mit-territorju Ġeorġjan billi mmirat u qerdet deliberatament l-infrastruttura ċivili strateġika,

billi l-irħula Ġeorġjani fl-Ossetja tan-Nofsinhar u fiz-zoni qrib il-linja amministrattiva ġarrbu danni serji, sakkeġġjar u ħruq intenzjonali min-naħa ta' membri tal-forzi militari irregolari tal-Ossetja, u li t-truppi Russi m'għamlux wisq biex iwaqqfu dawn l-azzjonijiet,

billi fit-12 ta' Awissu 2008 l-awtoritajiet Ġeorġjani u Russi ffirmaw il-ftehima ta' waqfien tal-isparar li l-Presidenza tal-UE għenet biex tinkiseb, fuq bażi tas-sitt prinċipji li ġejjin: (1) impenn li ma tintużax is-saħħa, (2) tmiem definittiv tal-ġlied, (3) aċċess liberu għall-għajnuna umanitarja, (4) irtirar tal-forzi militari Ġeorġjani lejn il-bażijiet tagħhom tas-soltu, (5) irtirar tal-forzi militari Russi lejn il-linji li kienu jinsabu fihom qabel ma beda l-ġlied; Sakemm ikun hemm mekkaniżmu internazzjonali, il-forzi Russi għaż-żamma tal-paċi għandhom jimplimentaw miżuri addizzjonali ta' sigurtà, (6) ftuħ ta' taħdit internazzjonali dwar l-arranġamenti ta' sigurtà u ta' stabilità fl-Abħażja u fl-Ossetja tan-Nofsinhar, sakemm ikun hemm mekkaniżmu internazzjonali, il-forzi Russi għaż-żamma tal-paċi għandhom jimplimentaw miżuri addizzjonali ta' sigurtà, (6) ftuħ ta' taħdit internazzjonali dwar l-arranġamenti ta' sigurtà u ta' stabilità fl-Abħażja u fl-Ossetja tan-Nofsinhar,

billi l-implimentazzjoni sħiħa ta' dawn il-prinċipji għandha tiġi sorveljata kif xieraq u għandha ssir permezz ta' missjoni tal-OSCE bi staff adegwat,

billi l-Ministri għall-Affarijiet Barranin tan-NATO, fil-laqgħa tagħhom tad-19 ta' Awissu 2008, ftehmu li jappoġġjaw lill-Ġeorġja f'numru ta' zoni u ddeċidew li r-relazzjonijiet mar-Russja ma jistgħux jibqgħu kif kienu qabel; billi r-Russja rreaġixxiet għal din id-deċiżjoni billi ddeċidiet min-naħa tagħha li twaqqaf il-koperazzjoni tagħha man-NATO,

billi madwar 158,000 persuna ġew imġiegħla jiċċaqalqu minħabba l-kriżi u kellhom jitilqu minn djarhom, u issa għandhom jiġu megħjuna fl-isforzi tagħhom li jmorru lura fi djarhom; billi l-preżenza ta' munizzjonijiet tat-tip ''cluster'', artillerija li għadha ma splodietx u mini ta' kontra l-Bniedem, kif ukoll it-twissijiet tar-Russja u n-nuqqas ta' koperazzjoni jagħmlu li ritorn bħal dan ikun perikoluż,

billi r-Russja ddikkjarat li l-Ġeorġja wettqet ġenoċidju f' Tskhinvali; billi min-naħa tagħhom, il-Ġeorġjani akkużaw lir-Russja u lill-Ossetja tan-Nofsinhar bi twettiq ta' kampanja kkalkulata ta' tindif etniku,

billi r-riċerkaturi internazzjonali tad-Drittijiet tal-Bniedem u analisti militari iddokumentaw l-użu mit-truppi Russi ta' munizzjonijiet tat-tip ''cluster'' fil-Ġeorġja, biex b'hekk telqu eluf ta' biċċiet ta' artillerija li għadhom ma splodewx fiz-zoni ta' kunflitt; billi skont il-Human Rights Watch, il-Ġeorġja amettiet ukoll li għamlet użu minn bombi tat-tip ''cluster'' fl-Ossetja tan-Nofsinhar qrib it-tanil ta' Roki,

billi fis-26 ta' Awissu 2008, il-President Medevedev iffirma dikrieti dwar ir-rikonoxximent min-naħa tal-Federazzjoni Russa tal-indipendenza kemm tal-Ossetja tan-Nofsinhar kif ukoll tal-Abħażja, wara li l-Kunsill tal-Federazzjoni u d-Duma adottaw b'mod unanimu riżoluzzjoni li titlob lill-President Medvedev li jagħmel dan; billi f'April 2008 il-President Russu ta' dak iż-żmien, Vladimir Putin, kien diġà ta' istruzzjonijiet lill-ministeri Russi u lil aġenziji statali oħra sabiex jistabbilixxu rabtiet uffiċjali ma' aġenziji korrispondenti fir-repubbliki seċessjonisti Ġeorġjani tal-Abħażja u tal-Ossetja tan-Nofsinhar,

billi l-Federazzjoni Russa dalwaqt se tiffirma ftehima militari mal-Ossetja tan-Nofsinhar li se tippermetti lir-Russja li twaqqaf bażi militari f'din il-provinċja seċessjonista; billi skont sorsi diplomatiċi, ir-Russja qed tippjana li tistabbilixxi żewġ bażijiet militari fl-Abħażja,

billi l-ġimgħa li għaddiet, il-Gvern Ġeorġjan waqqaf ir-relazzjonijiet diplomatiċi mar-Russja, u l-Federazzjoni Russa wieġbet għal dan billi għamlet l-istess,

billi l-Ġeorġja għandha rabtiet mill-qrib mal-UE bħala membru attiv tal-Politika Ewropea tal-Viċinat; billi l-UE u l-Federazzjoni Russa tul is-snin żviluppaw sħubija strateġika,

billi l-integrazzjoni u l-interdipendenza ekonomika qawwija bejn l-UE u r-Russja huma irriversibbli, billi l-UE u r-Russja jaqsmu r-responsabbiltà għal stabilità u sigurtà dinjija, u billi koperazzjoni iktar mill-qrib u relazzjonijiet tajbin ta' viċinat huma ta' importanza partikolari għall-istabilità u s-sigurtà tal-Ewropa,

billi d-dipendenza qawwija fuq iż-żejt u l-gass tar-Russja min-naħa tal-pajjiżi tal-Istati Membri spiss ma tippermettix lill-UE li tieħu pożizzjoni unika u li jadotta approċċ iktar koerenti u deċiż fir-rigward tar-Russja, sabiex tiddefendi u tippromwovi l-valuri li fuqhom hija bbażata l-UE, jiġifieri d-demokrazija, ir-rispett tad-Drittijiet tal-Bniedem u tal-istat tad-dritt,

billi għandu jsir kull sforz min-naħa tal-UE sabiex tgħin lill-Ġeorġja tkompli bil-pass tagħha ta' riforma u biex tiżviluppa demokrazija li taħdem bis-sħiħ; billi l-Pjan ta' Azzjoni tal-Politika Ewropea tal-Viċinat jagħti l-opportunità lill-Ġeorġja li tistabbilixxi rabtiet iktar mill-qrib mal-UE u tħaddan u taqsam il-valuri stabbiliti tagħha,

Jilqa' l-konklużjonijiet tal-laqgħa straordinarja tal-Kunsill Ewropew li saret fi Brussell fl-1 ta' Settembru 2008;

Huwa tal-opinjoni li ma jistax ikun hemm soluzzjoni militari għall-kunflitti fil-Kawkasu u jiddeplora l-azzjonijiet ta' dawk kollha li għamlu użu mill-forza u mill-vjolenza sabiex ibiddlu s-sitwazzjoni fit-territorju tal-Ossetja tan-Nofsinhar u tal-Abħażja;

Jikkritika bil-qawwa f'dan ir-rigward l-attakk tal-forzi Ġeorġjani fuq ir-reġjun ta' Tskhinvali u jikkundanna bis-saħħa t-tweġiba militari tar-Russja, li kienet sproporzjonata u inkompatibbli mal-missjoni ta' żamma tal-paċi internazzjonali li t-truppi Russi kellhom iwettqu fir-reġjun ikkonċernat;

Jikkritika l-involviment tal-UE fil-Kawkasu tan-Nofsinhar tul dawn l-aħħar snin, li seħħ tard wisq u deher bħala aċċettzzjoni siekta tal-istatus quo tal-kunflitti ffriżati jilqa' f'dan ir-rigward l-isforzi kontinwi tal-presidenza tal-UE sabiex jintemm il-ġlied u tissolva l-kriżi attwali; jilqa' f'dan ir-rigward l-isforzi kontinwi tal-presidenza tal-UE sabiex jintemm il-ġlied u tissolva l-kriżi attwali; jappoġġja l-ftehima ta' waqfien tal-isparar li ntlaħqet bejn il-Ġeorġja u r-Russja, iżda jenfasizza li dan għandu jitqies bħala punt ta' bidu għal proċess tal-paċi ġenwin bil-għan li tintlaħaq soluzzjoni dejjiema u komprensiva;

Jitlob lill-partijiet kollha sabiex jonoraw u jimplimentaw bis-sħiħ is-sitt prinċipji inklużi fil-ftehima ta' waqfien tal-isparar tat-12 ta' Awissu 2008; jiddeplora f'dan ir-rigward l-implimentazzjoni parzjali tal-ftehima min-naħa tal-forzi Russi u jitlob li jiġu rtirati bis-sħiħ it-truppi Russi mill-partijiet tat-territorju Ġeorġjan lil hinn miz-zoni ta' sigurtà ta' madwar l-Ossetja tan-Nofsinhar u l-Abħażja, u b'mod partikolari miz-zona ta' Poti u z-zona ta' bejn Gori u l-Ossetja tan-Nofsinhar;

Jilqa' d-deċiżjoni tal-OSCE tad-19 ta' Awissu 2008 li, għal sitt xhur, in-numru ta' Uffiċjali Militari ta' Sorveljanza jiżdiedu għal 20, u sa massimu ta' 100, sabiex jikkontribwixxu għall-implimentazzjoni sħiħa tas-sitt prinċipji tal-ftehima ta' waqfien tal-isparar, iżda jqis li mhuwiex biżżejjed li tiġi ttrattata s-sitwazzjoni attwali biss u jitlob li jkun hemm staff adegwat għall-missjoni; iħeġġeġ lill-Istati Membri tal-UE biex jikkontribwixxu b'mod attiv fit-twaqqif tal-missjoni; jistieden lill-OSCE biex tibda investigazzjoni indipendenti u imparzjali fl-avvenimenti li seħħew waqt il-kriżi;

Jafferma mill-ġdid l-appoġġ tiegħu għall-indipendenza u l-integrità territorjali tal-Ġeorġja u jistieden lill-awtoritajiet Russi biex jirrispettaw bis-sħiħ is-sovranità ta' dak il-pajjiż fi ħdan il-fruntieri tiegħu rikonoxxuti b'mod internazzjonali; jiċħad f'dan ir-rigward id-dikrieti presidenzjali dwar ir-rikonoxximent tal-Abħażja u tal-Ossetja tan-Nofsinhar min-naħa tar-Russja u jwissi lill-President Medvedev dwar il-konsegwenzi li att bħal dan jista' jkollu fir-reġjun kollu u fi ħdan il-Federazzjoni Russa nnifisha; jinnota li kwalunkwe deċiżjoni dwar l-istejtus finali ta' Ossetja tan-Nofsinhar u l-Abħażja tkun tiddependi fuq ir-rispett tal-prinċipji bażiċi tal-liġi internazzjonali, b'mod partikulari fir-rigward tar-ritorn tar-refuġjati u r-rispett għall-proprejtà tagħhom u garanziji u rispett tad-drittijiet tal-minoranzi;

Huwa tal-fehma li l-format preżenti għaż-żamma tal-paċi jeħtieġ li jiġi rivedut b'mod radikali billi l-forzi Russi ċedew l-irwol newtrali u imparzjali tagħhom ta' forzi għaż-żamma tal-paċi; jitlob f'dan ir-rigward lill-Federazzjoni Russa biex ma tostakolax aktar ir-riżoluzzjoni tal-Kunsill tas-Sigurtà tan-NU li għandha l-iskop li tiddefinixxi aħjar il-prinċipji u l-kundizzjonijiet tal-ftehim għall-waqfien mill-ġlied tat-12 ta' Awissu 2008 u sabiex taċċetta t-tqegħid eventwali tal-forza internazzjonali għaż-żamma tal-paċi taħt il-mandat tan-NU fiz-zoni tal-konflitt milquta mill-gwerra;

Itenni t-talba tiegħu li jkun hemm involviment Ewropew aktar profond fil-konflitti mtawla sabiex ikun hemm progress fil-proċess tal-paċi; jistieden lill-Kunsill u lill-Kummissjoni biex jippreparaw biex iniedu missjoni tal-ESDP f'Georġja b'komponent ċivili qawwi li jkollha l-iskop li tipproteġi ċ-ċittadini u tistabbilizza s-sitwazzjoni, tagħti appoġġ lill-istituzzjonijiet demokratiċi Ġeorġjani, tħaffef il-pass tar-riformi, tikkoordina proġetti ta' rikostruzzjoni fiz-zoni milquta mill-gwerra u ssawwar mill-ġdid il-fiduċja bejn il-partijiet;

Jilqa' d-deċiżjoni tal-Kummissjoni Ewropea tat-22 ta' Awissu 2008 li tipprovdi 5 miljun ewro addizjonali bħala għajnuna umanitarja għall-popli vulnerabbli milquta mill-kunflitt bejn il-Ġeorġja u l-Federazzjoni Russa; jistieden lill-Kummissjoni sabiex titgħallem kemm jista' jkun mill-esperjenza tal-Aġenzija Ewropea għar-Rikostruzzjoni fil-Balkani tal-Punent u sabiex tibda programm ta' rikostruzzjoni urġenti fiz-zoni kollha milquta mill kunflitt sabiex jiffaċilita r-ritorn tar-refuġjati u l-popli spustati; jistieden lill-Kummissjoni sabiex tiżgura li l-għajnuna Ewropea tilħaq lill-popolazzjoni kollha ta' Ġeorġja, inklużi n-nies li jgħixu fl-Ossetja tan-Nofsinhar, sabiex tgħinhom ilaħħqu mas-sitwazzjoni umanitarja gravi;

Jiddeplora l-fatt li l-postijiet ta' kontroll militari Russi fit-tramuntana ta' Gori huma ostakolu għall-isforzi ta' għajnuna umanitarja u qed jeffettwaw l-ekonomija tar-reġjun, b'mod partikulari l-iskambji kummerċjali mal-Armenja, u jistieden lill-partijiet kollha sabiex jiżguraw aċċess sigur u bla restrizzjonijiet għall-għajnuna umanitarja u sabiex jippermettu aċċess ħieles għall-ġurnalisti u għall-osservaturi indipendenti;

Iħeġġeġ lil Ġeorġja li rratiffikat l-istatut ta' Ruma ta' l-ICC u lill-awtoritajiet Russi biex jagħtu l-appoġġ u jikkoperaw bis-sħiħ mal-Uffiċċju tal-Prosekutur tal-Qorti Kriminali Internazzjonali rigward l-investigazzjoni tagħha tal-ġrajjiet traġiċi u l-attakki kontra nies ċivili li saru matul il-kunflitt sabiex jiġu definiti r-responsabbiltajiet u jitressqu quddiem il-ġustizzja dawk li kienu responsabbli;

Jistieden lill-awtoritajier Russi u Ġeorġjani sabiex jipprovdu l-informazzjoni sħiħa dwar fejn l-armati tagħhom tefgħu bombi tat-tip 'cluster' sabiex jinbdew immedjatament l-operazzjonijiet għat-tneħħija ta' mini u sabiex jiġu evitati aktar vittmi innoċenti ċivili u sabiex jiffaċilitaw ir-ritorn sigur tal-popli spustati;

Ifakkar li dan il-konflitt ikkawża ħsarat gravi ħafna għall-ekosistemi naturali Ġeorġjani; jiddeplora l-ħruq tal-foresti tal-park nazzjonali ta' Borjomi-Karagauli mill-avjazzjoni Russa u jikkundanna r-rifjut tal-kmand militari Russu li jiftaħ l-ispazju ta' l-arju sabiex jintfew in-nirien f'dawn iz-zoni muntanjużi;

Iħeġġeġ lill-Kunsill biex jaħtar mibgħut speċjali importanti għal Ġeorġja sabiex jimmoniteja mill-qrib l-iżviluppi tal-kriżi u l-implimentazzjoni tal-ftehim għall-waqfien mill-ġlied, jiffaċilita l-bidu mill-ġdid ta' djalogu bejn il-partijiet konċernati, inaqqas it-tensjoni u jerġa' jistabilixxi fiduċja reċiproka;

Iħeġġeġ lill-Istati Membri biex jinkuraġġixxu l-ħatra mic-Chairman fil-Kariga tal-OSCE ta' rappreżentant speċjali biex jimmoniterja u jirraporta rigward konformità mal-liġi umanitarja internazzjonali;

Jistieden lill-Kunsill biex ilaqqa' konferenza internazzjonali taħt l-awspiċju tan-Nazzjonijiet Uniti li tinvolvi l-partijiet kollha konċernati biex jiddiskutu u jiddefinixxu proċedura standard sabiex titwettaq soluzzjoni komprensiva u dewwiema għall-konflitti kollha mtawla fil-Kawkasu u fil-Moldovja;

Jesprimi t-tħabbib kbir tiegħu dwar id-deterjorazzjoni tar-relazzjonijiet bejn l-Ewropa u r-Russja tul din il-kriżi attwali u jistieden lill-partijiet kollha konċernati biex jaġixxu b'responsabbiltà u jagħmlu kull sforz biex jevitaw li jkun hemm Gwerra Bierda oħra; huwa tal-fehma li m'hemmx alternattiva oħra għajr li jkun hemm djalogu frank u sinċieri u koperazzjoni fil-viċinat komuni li tkun ibbażata fuq l-iskambju ta' valuri komuni; jenfasizza madankollu li jekk l-awtoritajiet Russi ma jirrispettawx l-impenji tagħhom tat-12 ta' Awissu 2008 s-sħubija attwali mar-Russja jeħtieġ li tiġi riveduta radikalment; rigward dan jinnota li t-tkomplija tan-neguzjati attwali tas-Sħubija bejn l-UE u r-Russja u l-Ftehima ta' Koperazzjoni għandhom ikunu marbuta ma' rispett ta' l-implimentazzjoni mir-Russja tal-punti kollha tal-ftehim għall-waqfien mill-ġlied;

Iħeġġeġ lill-Istati Membri biex jieħdu l-inizjattiva biex iqajmu fil-Kunsill tal-Ewropa l-kwistjoni tar-rispett mir-Russja tal-ftehim għall-waqfien mill-ġlied bil-għan li tiġi sospiża s-sħubija tar-Russja f'dan il-korp jekk il-ftehim ma jiġix implimentat bis-sħiħ;

Iħeġġeġ lill-Kummissjoni u lill-Istati Membri biex jibdew negozjati dwar il-ftehimiet bejn l-UE u l-Ġeorġja dwar ir-rijammissjoni u l-ftehimiet għat-tħaffif tal-ħruġ tal-viżi sabiex ikun żgurat li ċ-ċittadini ta' Ġeorġja ma jkunux żvantaġġjati meta mqabbla ma' dawk li għandhom passaporti Russi fir-reġjuni separatisti ta' l-Abħażja u tal-Ossetja tan-Nofsinhar;

Jitlob biex tiġi żviluppata sħubija privileġġjata, kemm ma' Ġeorġja u kemm mal-Ukrajna;

Jagħti istruzzjonijiet lill-President tiegħu biex iressaq din ir-riżoluzzjoni lill-Kunsill, lill-Kummissjoni, lill-Istati Membri, lill-President u l-Parlament ta' Ġeorġja, lin-Nazzjonijiet Uniti, lill-OSCE, lill-Kunsill tal-Ewropa u lill-President u l-Parlament tal-Federazzjoni Russa.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp PSE

dwar il-qagħda fil-Ġeorġja

Riżoluzzjoni tal-Parlament Ewropew dwar il-qagħda fil-Ġeorgja

Il-Parlament Ewropew ,

wara li kkunsidra r-riżoluzzjonijiet preċedenti tiegħu dwar il-Ġeorġja u, b'mod partikulari, dawk tas-26 ta' Ottubru 2006, tad-29 ta' Novembru 2007 u tal-5 ta' Ġunju 2008,

wara li kkunsidra r-riżoluzzjoni tiegħu tal-15 ta' Novembru 2007 dwar it-tisħiħ tal-Politika Ewropea tal-Viċinanzi (ENP), u r-riżoluzzjonijiet tiegħu tas-17 ta' Jannar 2008 dwar politika aktar effettiva għan-Nofsinhar tal-Kawkasu, u għal Approċċ ta' Politika Reġjonali dwar il-Baħar l-Iswed,

wara li kkunsidra l-Pjan ta' Azzjoni tal-Politika Ewropea tal-Viċinanzi adottat għall-Ġeorġja, li jinkludi impenn għall-koperazzjoni għas-soluzzjoni tal-kunflitti interni tal-Ġeorġja,

wara li kkunsidra l-Azzjoni Konġunta tal-Kunsill 2008/450/CFSP tas-16 ta' Ġunju 2008 dwar it-tkomplija tas-sehem ta' l-Unjoni Ewropea għall-proċess tas-soluzzjoni tal-kunflitt fil-Ġeorġja u fl-Ossezja tan-Nofsinhar ĠU L 157, 17.6.2008, p.

110. u l-azzjonijiet konġunti ta' qabel tal-Kunsill dwar l-istess suġġett,

- wara li kkunsidra r-riżoluzzjoni preċedenti tiegħu dwar ir-relazzjonijiet bejn l-UE u r-Russja, b'mod partikulari dik tad-19 ta' Ġunju 2008 dwar is-Samit bejn l-UE u r-Russja,

wara li kkunsidra l-konklużjonijiet tal-Kunsill għall-Affarijiet Ġenerali u r-Relazzjonijiet Esterni tat-13 ta' Awwissu 2008 dwar il-qagħda fil-Ġeorġja,

wara li kkunsidra r-riżoluzzjonijiet 1781 (2007) u 1808 (2008) tal-Kunsill tas-Sigurtà tan-NU, li jappoġġjaw l-integrità territorjali tal-Ġeorġja u jestendu l-mandat tal-Missjoni ta' Osservazzjoni tan-NU fil-Ġeorġja (UNOMIG) sal-15 ta' Ottubru 2008,

wara li kkunsidra d-Deċiżjoni Nru 861 tal-Kunsill Permanenti tal-OSCE dwar iż-żieda fin-numru ta' uffiċjali militari fil-missjoni tal-OSCE fil-Ġeorġja,

wara li kkunsidra d-Dikjarazzjoni tas-Samit tan-NATO f'Bukarest fit-3 ta' April 2008 u l-eżitu tal-laqgħa tal-Kunsill tan-NATO tad-19 ta' Awwissu 2008,

wara li kkunsidra l-Artikolu 103(2) tar-Regoli ta' Proċedura tiegħu,

billi l-UE għada impenjata favur l-indipendenza, is-sovranità u l-integrità territorjali tal-Ġeorġja fil-konfini rikonoxxuti fuq livell internazzjonali,

billi fil-lejl tas-7 ta' Awwissu, wara ġimgħat ta' ġlied ħafif (u provokazzjonijiet minn separatisti) fir-reġjun seċessjonist Ġeorġjan tal-Ossezja tan-Nofsinhar, (il-gvern ta') Tbilisi fetaħ offensiva militari fuq il-kapitali ta' dak ir-reġjun, Tskhinvali,

billi r-Russja, li tappoġġja l-għanijiet ta' indipendenza tar-reġjun, irrispondiet immedjatament b'kontra-attakk kbir, bagħtet tankijiet tal-gwerra u infanterija, ibbumbardjat diversi nħawi fil-Ġeorġja, inkluż il-belt ta' Gori, u bblukkat il-portijiet Ġeorġjani fil-Baħar l-Iswed,

billi, bil-medjazzjoni tal-UE, il-Ġeorġja u r-Russja iffirmaw, fil-15 u fis-16 ta' Awwissu, rispettivament, pjan ta' waqfien mill-ġlied fuq sitt punti,

billi, fit-22 ta' Awwissu, it-truppi Russi bdew jirtiraw mit-territorju tal-Ġeorġja u l-Gvern Russu ħabbar li kien se jħalli t-truppi f'żona ta' sigurtà madwar l-Ossezja tan-Nofsinhar, billi jistabbilixxi 8 punti ta' kontroll mgħammra b'500 suldat taż-żamma tal-paċi,

billi, fil-25 ta' Awwissu, is-Senat tal-Parlament Russu vvota f'riżoluzzjoni li kienet titlob lill-President sabiex jagħraf l-indipendenza tar-reġjuni seċessjonisti Ġeorġjani tal-Abkażja u tal-Ossezja tan-Nofsinhar,

billi s-soluzzjoni tal-kunflitt ikollha implikazzjonijiet wiesgħa ħafna għall-istabilità u s-sigurtà fir-reġjun, li jmorru 'l hinn mir-relazzjoni diretta bejn il-partijiet kollha fil-kunflitt, bil-possibilità ta' riperkussjonijiet fuq ir-rabtiet bejn l-UE u r-Russja, fuq il-Politika Ewropea tal-Viċinanzi, fuq ir-reġjun tal-Baħar l-Iswed u lil hinn minnu,

Jikkundanna l-intervent militari tal-Ġeorġja fir-reġjun tagħha tal-Ossezja tan-Nofsinhar fit-8 ta' Awwissu u r-reazzjoni brutali u sproporzjonata tar-Russja għal dan l-assalt, li kienet immirata kemm għall-infrastrutturi ċivili u ekonomiċi, bi ksur ċar tal-liġi internazzjonali;

Jiddeplora t-telf tal-ħajja u t-tbatija umana kkawżati mill-użu tal- forza b'mod indiskriminat min-naħat kollha involuti fil-kunflitt;

Jikkundanna r-reazzjoni militari Russa u l-inkursjoni tagħha 'l ġewwa fit-territorju Ġeorġjan, li tikser il-liġi internazzjonali; jistieden lir-Russja sabiex tirrispetta s-sovranità u l-integrità territorjali tal-Ġeorġja u l-invjolabilità tal-konfini tagħha rrikonoxxuti fuq livell internazzjonali;

Jisħaq bil-qawwa li m'hemm l-ebda soluzzjoni militari għal dan il-kunflitt u li tista' biss tinsab soluzzjoni politika;

Ifaħħar il-Presidenza tal-UE għall-effiċjenza u l-ħeffa li bihom irreaġixxiet għall-kunflitt u l-għaqda murija mill-Istati Membri tal-UE fil-medjazzjoni tagħhom bejn iż-żewġ partijiet li ppermettielhom li jiffirmaw pjan ta' paċi għall-waqfien mill-ġlied;

Jappoġġja bis-sħiħ il-konklużjonijiet ibbilanċjati tal-Kunsill tal-1 ta' Settembru 2008, u jitlob lill-Kunsill sabiex jirrapporta b'mod regolari lill-Parlament dwar id-diskussjonijiet li għaddejjin mar-Russja u dwar l-implimentazzjoni tad-deċiżjonijiet meħuda mill-Kunsill;

Jistieden kemm lir-Russja kif ukoll lill-Ġeorġja sabiex jimplimentaw bis-sħiħ il-ftehima ta' waqfien mill-ġlied fuq sitt punti, u jħeġġeġ lir-Russja sabiex tirtira minnufih lit-truppi tagħha sal-pożizzjonijiet taż-żamma ta' paċi li kienu jokkupaw qabel il-kunflitt;

Jitlob li titwettaq b'urġenza investigazzjoni internazzjonali indipendenti sabiex tistabbilixxi l-fatti u tiċċara aktar ċerti allegazzjonijiet (użu ta' bombi tat-tip 'cluster', reati kontra l-popolazzjoni Osseta);

Jikkonkludi li ġaladarba titwettaq din l-investigazzjoni biss ikun jista' jiġi ddeterminat kemm huwa opportun li jsiru taħditiet dwar l-istatus tal-Ossezja tan-Nofsinhar;

Jilqa' l-inizjattivi meħuda mill-OSCE sabiex iżżid in-numru ta' osservaturi mhux armati; jappella sabiex il-Missjoni tal-OSCE fil-Ġeorġja tkompli tissaħħaħ, b'moviment ħieles sħiħ fil-pajjiż, u jħeġġeġ lill-Istati Membri tal-UE sabiex jikkontribwixu favur dawn l-isforzi;

Iħeġġeġ lir-Russja sabiex ma tieħu ebda azzjoni oħra li tkun ta' ħsara għall-ekonomija tal-Ġeorġja jew li tfixkel aktar il-ħajja ta' kuljum taċ-ċittadini tagħha;

Jirrifjuta l-għarfien min-naħa tal-Gvern Russu tal-indipendenza tar-reġjuni de facto tal-Ossezja tan-Nofsinhar u tal-Abkażja minħabba li tikkomplika aktar il-proċess għas-soluzzjoni tal-kunflitt;

Jikkundanna bil-qawwa l-qlugħ furzat ta' Ġeorġjani mill-Ossezja tan-Nofsinhar u jappella lill-awtoritajiet de facto tal-Ossezja tan-Nofsinhar sabiex jiggarantixxu r-ritorn sikur tal-popolazzjoni ċivili mċaqalqa, skond il-liġi umanitarja internazzjonali;

Itenni l-impenn sod tal-UE li tiddefendi l-istatus u l-awtorità tal-liġi internazzjonali;

Jitlob lill-Kunsill sabiex jikkunsidra li tintbagħat missjoni ta' monitoraġġ tal-ESDP (Politika Ewropea għas-Sigurtà u d-Difiża) biex tikkumplementa lill-missjonijiet tan-NU u tal-OSCE u sabiex jitlob għal mandat tan-NU għal missjoni ta' paċi tal-ESDP;

Jilqa' l-appoġġ attiv u kontinwu tal-UE għall-isforzi internazzjonali kollha biex tinstab soluzzjoni aħħarija u ta' paċi għall-kunflitt, b'mod partikulari l-impenn tal-Kunsill li jappoġġja l-isforzi kollha tan-NU u tal-OSCE u sforzi oħrajn biex tinstab soluzzjoni għall-kunflitt; jilqa' b'mod partikulari d-deċiżjoni li jissaħħu l-Uffiċċju tar-Rappreżentant Speċjali tal-UE fi Tbilisi u t-tim ta' sostenn fuq il-fruntiera;

Jilqa' b'sodisfazzjon il-pakkett ta' għajnuna umanitarja rapida ta' € 6 miljun għall-popolazzjoni ċivili, li jrid jiġi msaħħaħ b'aktar fondi fuq il-bażi ta' evalwazzjoni tal-ħtiġijiet fuq il-post; jinnota l-ħtieġa urġenti ta' għajnuna għall-bini mill-ġdid wara l-kunflitt;

Jistieden liż-żewġ gvernijiet sabiex jieħdu l-passi meħtieġa sabiex iħaffu r-ritorn immedjat ta' persuni u rifuġjati mċaqalqa riċentement, lejn djarhom, u sabiex jitħalla l-aċċess mingħajr restrizzjoni għall-għajnuna umanitarja;

Jappoġġja bil-qawwa t-tkomplija tal-isforzi ta' medjazzjoni tal-UE, li jridu jkunu magħmula minn sostenn deċiż favur il-Ġeorġja (u possibilment pajjiżi oħra fir-reġjun) u djalogu serju mar-Russja fir-rigward tal-interess tagħha fil-ġirien komuni; jistenna bil-ħerqa, f'dan il-kuntest, il-laqgħa informali tal-Ministri tal-Affarijiet Barranin f'Avignon fil-5-6 ta' Settembru;

Jipproponi li l-UE twaqqaf unità speċjali fil-qafas tad-delegazzjoni tal-UE fi Tbilisi sabiex tmexxi l-isforzi ta' bini mill-ġdid;

Jenfasizza l-interrelazzjoni ta' numru ta' problemi fir-reġjun tan-Nofsinhar tal-Kawkasu u l-ħtieġa ta' soluzzjoni komprensiva f'forma ta' patt ta' stabilità, bl-involviment tal-atturi esterni ewlenin; jenfasizza l-ħtieġa li tissaħħaħ il-koperazzjoni mal-pajjiżi ġirien tal-Baħar l-Iswed billi jitwaqqaf mekkaniżmu istituzzjonali u multilaterali speċjali bħal Unjoni għall-Baħar l-Iswed, u billi tiġi organizzata konferenza internazzjonali ta' sigurtà u koperazzjoni dwar ir-reġjun tan-Nofsinhar tal-Kawkasu; għaldaqstant jitlob lill-Kummissjoni sabiex tressaq proposta lill-Kunsill u lill-Parlament dwar it-twaqqif ta' qafas multilaterali għar-reġjun tal-Baħar l-Iswed, inklużi t-Turkija u l-Ukrajna; iqis li pajjiżi ġirien bħall-Każakhstan għandhom ikunu involuti, fl-interess tal-istabilità u l-flussi tal-enerġija tar-reġjun kollu;

Huwa tal-opinjoni li l-koperazzjoni fin-Nofsinhar tal-Kawkasu m'għandhiex tkun dwar żoni ta' influenza reċiprokament esklussivi bejn l-UE u r-Russja (l-hekk imsejħa 'sferi ta' interess') iżda, għall-kuntrarju, dwar approċċ koordinat;

Jenfasizza l-ħtieġa li titħares l-istabilità tar-reġjun tan-Nofsinhar tal-Kawkasu u jistieden lill-Gvernijiet tal-Armenja u tal-Ażerbajġan sabiex jikkontribwixxu lejn l-ilħuq ta' dan l-għan, filwaqt li jirrispettaw l-impenji internazzjonali kollha tagħhom;

Jafferma mill-ġdid il-prinċipju li l-governanza pluralistika u demokratika, b'partiti ta' oppożizzjoni li jaħdmu u bir-rispett għad-drittijiet tal-bniedem u ċivili, huwa l-aħjar garanzija ta' stabilità fir-reġjun kollu tan-Nofsinhar tal-Kawkasu;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, ulill-Istati Membri, lill-Presidenti u lill-Parlamenti tal-Ġeorġja u tal-Federazzjoni Russa, lin-NATO, lill-OSCE u lill-Kunsill ta' l-Ewropa.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp PPE-DE

dwar il-qagħda fil-Ġeorġja

Riżoluzzjoni tal-Parlament Ewropew dwar il-qagħda fil-Ġeorġja

Il-Parlament Ewropew ,

wara li kkunsidra r-riżoluzzjonijiet preċedenti tiegħu dwar il-Ġeorġja u, b'mod partikulari, dawk tas-26 ta' Ottubru 2006 Testi adottati P6_TA(2008)0253 . , tad-29 ta' Novembru 2007 Testi adottati P6_TA(2007)0572 . u tal-5 ta' Ġunju 2008 Testi adottati P6_TA(2008)0253 . ,

wara li kkunsidra r-riżoluzzjoni tiegħu tas-17 ta' Jannar 2008 dwar politika tal-UE iktar effikaċi għall-Kawkasu tan-Nofsinhar Testi adottati P6_TA(2008)0016 . u r-riżoluzzjoni tiegħu tal-15 ta' Novembru 2007 dwar it-tisħiħ tal-Politika Ewropea tal-Viċinat Testi adottati P6_TA(2007)0538 . ,

wara li kkunsidra r-riżoluzzjoni preċedenti tiegħu dwar ir-relazzjonijiet bejn l-UE u r-Russja, b'mod partikulari r-riżoluzzjoni tiegħu dwar is-Samit bejn l-UE u r-Russja tad-19 ta' Ġunju 2008 Testi adottati P6_TA(2008)0309 . ,

wara li kkunsidra l-konklużjonijiet tal-Kunsill tal-Affarijiet Ġenerali u r-Relazzjonijiet Esterni dwar il-qagħda fil-Ġeorġja tat-13 ta' Awwissu 2008,

wara li kkunsidra l-Azzjoni Konġunta tal-Kunsill 2008/450/CFSP tas-16 ta' Ġunju 2008 ĠU L 157, 17.6.2008, p.

110. dwar it-tkomplija tas-sehem ta' l-Unjoni Ewropea għall-proċess tas-soluzzjoni tal-kunflitt fil-Ġeorġja u fl-Ossezja tan-Nofsinhar u l-Azzjonijiet Konġunti ta' qabel tal-Kunsill dwar l-istess suġġett,

wara li kkunsidra l-konklużjonijiet tal-laqgħa straordinarja tal-Kunsill Ewropew 12594/08. dwar il-qagħda fil-Ġeorġja tal-1 ta' Settembru 2008,

wara li kkunsidra l-Artikolu 103(2) tar-Regoli ta' Proċedura tiegħu,

billi t-tqassim tal-passaporti Russi liċ-ċittadini tal-Ossezja tan-Nofsinhar, l-appoġġ għall-moviment separatista kif ukoll iż-żieda fl-attivitajiet militari mis-separatisti kontra l-irħula b'popolazzjoni Ġeorġjana kabbru t-tensjoni fl-Ossezja tan-Nofsinhar, flimkien mal-manuvri militari kbar mir-Russja qrib il-fruntiera mal-Ġeorġja f'Lulju,

billi fit-8 ta' Awwissu 2008 forzi tar-Repubblika tal-Ġeorġja ġġieldu f'Tskhinvali, il-belt kapitali tar-reġjun seċessjonista tal-Ossezja tan-Nofsinhar, mal-forzi Russi li fil-11 ta' Awwissu komplew bl-offensiva tagħhom fil-Ġeorġja nnifisha,

billi fit-12 ta' Awwissu l-Presidenti tal-Ġeorġja u tar-Russja impenjaw ruħhom bi ftehima fuq il-bażi ta' tentattivi ta' medjazzjoni mill-UE li pprevedew il-waqfien mill-ġlied immedjat, l-irtirar tal-forzi Ġeorġjani u Russi għall-pożizzjonijiet li kellhom qabel is-7 ta' Awwissu u l-bidu ta' taħditiet internazzjonali permezz ta' mekkaniżmu internazzjonali li kellu jitwaqqaf minnufih sabiex iħejji t-triq għal soluzzjoni paċifika u dejjiema għall-kunflitt,

billi fid-19 ta' Awwissu n-NATO ssospendiet ir-rabtiet regolari fl-ogħla livelli mar-Russja, u ddikjarat li l-azzjoni militari Russa kienet "sproporzjonata" u "inkonsistenti mal-irwol tagħha fiż-żamma tal-paċi f'xi nħawi tal-Ġeorġja" u li ma setgħetx tissokta l-attitudni ta' "kollox normali" sakemm it-truppi Russi jibqgħu fil-Ġeorġja,

billi fit-22 ta' Awwissu r-Russja rtirat it-tankijiet, l-artillerija u mijiet ta' truppi mill-aktar pożizzjonijiet avvanzati tagħhom fil-Ġeorġja imma għadha tikkontrolla l-aċċess għall-port tal-belt ta' Poti, fin-nofsinhar tal-Abkażja, u stabbiliet postijiet oħra ta' kontroll qrib l-Ossezja tan-Nofsinhar u l-Abkażja,

billi fil-25 ta' Awwissu, il-Kamra l-Għolja tal-Parlament Russu vvutat riżoluzzjoni li titlob lill-President jirrikonoxxi l-indipendenza tar-reġjuni seċessjonisti tal-Abkażja u tal-Ossezja tan-Nofsinhar u fis-26 ta' Awwissu, bħala segwitu, il-President Medvedev irrikonoxxa formalment iż-żewġ reġjuni bħala stati indipendenti,

Jistieden lir-Russja biex tirrispetta s-sovranità, l-integrità territorjali u l-invjolabilità tal-fruntieri rikonoxxuti mid-dinja kollha tar-Repubblika tal-Ġeorġja u għalhekk iwarrab ir-rikonoxximent min-naħa tal-Federazzjoni Russa tal-indipendenza tar-reġjuni seċessjonisti tal-Ossezja tan-Nofsinhar u ta' l-Abkażja, li jmur kontra l-liġi internazzjonali;

Jenfasizza li ma jeżistux raġunijiet leġittimi biex ir-Russja tinvadi l-Ġeorġja, biex tokkupa partijiet minnha u biex thedded li twaqqa' l-gvern ta' pajjiż demokratiku, u li m'hemm l-ebda interess leġittimu min-naħa tar-Russja fi stati sovrani oħrajn;

Jenfasizza li s-sħubija bejn l-Ewropa u r-Russja għandha tkun ibbażata fuq ir-rispett għar-regoli fundamentali tal-kooperazzjoni Ewropea, osservat bl-eżempju u mhux bil-kliem biss; jilqa' b'sodisfazzjon, għalhekk, il-kundanna qawwija tal-Kunsill Ewropew għall-azzjonijiet tar-Russja, fosthom ir-rikonoxximent min-naħa ta' Moska tal-indipendenza tal-Abkażja u tal-Ossezja tan-Nofsinhar;

Itenni t-twemmin konvint tiegħu fil-prinċipju li l-ebda pajjiż terz m'għandu juża l-veto kontra d-deċiżjoni sovrana ta' pajjiż ieħor li jsieħeb xi organizzazzjoni jew alleanza internazzjonali jew ikollu d-dritt li jiddestabilizza gvern li jkun elett b'mod demokratiku; juri tħassib, għalhekk, għall-intenzjoni tar-Russja li twarrab lill-President Mikheil Saakashvili, elett b'mod demokratiku, biex minfloku jsir xi President li jkun jogħġob lill-Gvern Russu;

Juri tħassib profond dwar l-effetti tal-mini Russi fuq l-attività soċjali u ekonomika tal-Ġeorġja, b'mod partikulari rigward l-isplużjoni tal-pont tal-ferrovija qrib Kaspi fuq il-linja ewlenija ferrovjarja li tieħu minn Tbilisi għal Poti fis-16 ta' Awwissu, u l-isplużjoni kkawżata ħdejn Gori fl-24 ta' Awwissu lill-ferrovija taż-żejt li kienet qiegħda ġġorr żejt mill-Każakstan għall-esportazzjoni minn ġo Poti; jenfasizza li ż-żewġ azzjonijiet kisru l-impenn ta' waqfien mill-ġlied;

Jikkundanna l-ispostament furzat kontinwu tal-popolazzjoni Ġeorġjana minn djarha fl-Ossezja tan-Nofsinhar, ukoll wara l-waqfien mill-ġlied miftiehem u jistieden lill-awtoritajiet Russi u tal-Ossezja tan-Nofsinhar biex jiggarantixxu r-ritorn ta' dawk in-nies;

Iħeġġeġ bil-qawwa lir-Russja biex tosserva l-impenji kollha tagħha skond il-ftehim tal-waqfien mill-ġlied milħuq u ffirmat permezz tal-isforzi diplomatiċi tal-UE, li jibda bl-irtirar sħiħ u immedjat tat-truppi tagħha mill-Ġeorġja nnifisha u bit-tnaqqis tal-preżenza militari tagħha fl-Ossezja tan-Nofsinhar u l-Abkażja għal forza Russa taż-żamma tal-paċi fiż-żewġ provinċji qabel faqqa' l-kunflitt; jikkundanna s-serq mifrux li sar mill-forzi ta' invażjoni Russi u l-merċenarji li kienu magħhom;

Jilqa' b'sodisfazzjon f'dan il-kuntest id-deċiżjoni tal-Kunsill Ewropew li jagħti l-mandat lill-President tiegħu biex imur Moska fit-8 ta' Settembru, akkumpanjat mill-President tal-Kummissjoni u mir-Rappreżentant Għoli, u biex ikompli d-diskussjonijiet mar-Russja bil-għan li l-ftehima ta' sitt punti tkun applikata bis-sħiħ;

Jistieden lill-UE u lin-NATO u l-membri tagħha biex jużaw, fuq il-bażi ta' pożizzjoni komuni, il-mezzi kollha disponibbli ħalli jipperswadu lill-Gvern Russu biex jimxi mal-liġi internazzjonali, li hija l-kundizzjoni meħtieġa għal sehem responsabbli fil-komunità internazzjonali; ifakkar lir-Russja fir-responsabilità tagħha bħala poter li għandu l-veto fin-NU għall-ordni globali tal-paċi;

Jistieden lill-Kunsill u lill-Kummissjoni biex jirrevedu l-politika tagħhom mar-Russja, jekk din ma tissodisfax l-impenji tagħha skond il-ftehima tal-waqfien mill-ġlied; jilqa' b'sodisfazzjon, bħala konsegwenza, id-deċiżjoni tal-Kunsill Ewropew li jipposponi n-negozjati dwar il-Ftehima ta' Sħubija u Kooperazzjoni sakemm it-truppi Russi ma jirtirawx għall-pożizzjonijiet tagħhom ta' qabel is-7 ta' Awwissu;

Jistieden lill-Istati Membri tal-UE biex jirrevedu l-ħruġ tal-viżi għal attivitajiet ekonomiċi bbażati fl-Ossezja tan-Nofsinhar u l-Abkażja;

Jistieden lill-Kunsill u l-Kummissjoni biex jagħtu prova tar-rieda politika qawwija għal waqt il-kunflitt, b'mod speċjali vis-à-vis r-Russja, u biex jużaw il-possibilitajiet politiċi u ekonomiċi tal-UE kif inhuma fil-preżent; jinsisti fuq il-ħtieġa li l-UE tippreżenta pożizzjoni komuni fuq dan is-suġġett;

Jesprimi l-gratitudni tiegħu għall-Presidenza Franċiża tal-UE talli rnexxielha tikseb malajr ftehim tal-waqfien mill-ġlied;

Jitlob li jkun hemm kontribut b'saħħtu min-naħa tal-Unjoni Ewropea għall-mekkaniżmu internazzjonali ppjanat għal soluzzjoni tal-kunflitt fuq il-bażi tad-deċiżjonijiet tal-OSCE, li jwassal għall-irtirar tat-truppi Russi u t-twaqqif sussegwenti ta' forza internazzjonali taż-żamma tal-paċi bis-sehem ta' missjoni distinta b'mod ċar tal-Politika Ewropea għas-Sigurtà u d-Difiża (ESDP);

Jitlob biex ikun hemm skjerament rapidu tal-isforzi umanitarji internazzjonali, u jesiġi li l-Unjoni Ewropea u l-Istati Membri tagħha jallokaw fondi ta' emerġenza suffiċjenti għall-vittmi tal-kriżi, b'parti mir-riżorsi baġitarji tal-UE li qabel kienu allokati għall-Federazzjoni Russa jkunu trasferiti għal dak il-għan; jenfasizza li r-Russja għandha tħalli aċċess sħiħ għall-ħidmiet ta' għajnuna fl-inħawi kollha tal-Ġeorġja, fosthom dawk fejn bħalissa hemm it-truppi Russi;

Jistieden lill-Kummissjoni, lill-Kunsill u lill-Istati Membri biex jagħtu l-appoġġ minnufih għar-rikostruzzjoni tal-infrastruttura tal-Ġeorġja;

Jistieden lill-partijiet kollha fil-kunflitt biex jippermettu aċċess sħiħ u bla tfixkil għall-għajnuna umanitarja lill-vittmi, inklużi r-refuġjati u l-persuni spustati internament;

Jitlob biex issir investigazzjoni internazzjonali indipendenti dwar id-delitti allegati li saru mill-partijiet li ħadu sehem fil-kunflitt fil-Ġeorġja, mill-ewwel avvenimenti f'Tskhinvali u madwarha bejn l-1 u s-7 ta' Awwissu sat-tindif etniku fl-Ossezja tan-Nofsinhar u l-Abkażja li sar wara;

Jistieden lill-Kunsill u lill-Kummissjoni biex ikomplu jiżviluppaw il-Politika Ewropea tal-Viċinat billi jadattawha aħjar għall-ħtiġijiet tas-sieħba tal-Lvant, fosthom bit-tisħiħ tal-involviment tal-UE fir-reġjun tal-Baħar l-Iswed, biex jilqgħu l-proposta tal-Parlament Ewropew għal Żona Ekonomika Ewropea Plus jew il-proposta Żvediża-Pollakka u biex iħaffu t-twaqqif ta' żona ta' kummerċ ħieles, b'mod partikulari rigward il-Ġeorġja, l-Ukraina u r-Repubblika tal-Moldova; jinnota li l-liberalizzazzjoni tal-politika tal-UE dwar il-viża lejn dawn il-pajjiżi għandha tqis il-fatt li r-Russja ngħatat kundizzjonijiet aħjar minn tagħhom f'din iż-żona;

Jistieden lill-Kunsill u lill-Kummissjoni biex ilaqqgħu konferenza dwar il-Politika Ewropea tal-Viċinat f'Tbilisi;

Jistieden lill-Kunsill u lill-Kummissjoni biex jinvolvu ruħhom b'mod proattiv ħalli jkunu identifikati mekkaniżmi ġodda effiċjenti għas-soluzzjoni tal-kunflitti fiż-żona;

Jistieden lill-Kunsill u lill-Kummissjoni biex ilaqqgħu konferenza tad-donaturi internazzjonali għar-rikostruzzjoni tal-Ġeorġja, biex jeżaminaw il-possibilità ta' pjan ewlieni tal-UE ħalli jingħata appoġġ finanzjarju għall-bini mill-ġdid ta' żoni fil-Ġeorġja li ntlaqtu mill-gwerra u biex tkun stabbilita preżenza politika aktar qawwija tal-UE fil-pajjiż u fir-reġjun kollu;

Jafferma, fil-kapaċità tiegħu bħala rappreżentant tal-popli tal-Ewropa, li ċ-ċittadini Ewropej għandhom ikunu involuti permezz tar-rappreżentanti tagħhom fis-soluzzjoni ta' din is-sitwazzjoni; jissuġġerixxi f'dan il-kuntest li, skont l-iżvilupp tal-qagħda serja fil-Ġeorġja, għandu jitqies jekk issirx laqgħa straordinarja tal-Kumitati tal-Affarijiet Barranin tal-Parlament Ewropew u tal-parlamenti nazzjonali tal-Istati Membri;

Jisħaq fuq l-importanza tal-Ġeorġja biex titjieb is-sigurtà tal-enerġija fl-UE billi tipprovdi alternattiva għar-rotta tal-ġarr tal-enerġija Russa; iqis li jkun kruċjali li l-infrastruttura eżistenti, bħall-pajp taż-żejt BTC, tkun imħarsa b'mod effikaċi, u jistieden lill-Kummissjoni biex toffri l-assistenza kollha meħtieġa lill-Ġeorġja għal dan il-għan; jistenna impenn qawwi min-naħa tal-UE biex tkompli taħdem fuq il-proġett tal-pajp taż-żejt Nabucco, li jaqsam it-territorju tal-Ġeorġja, u li hu rikonoxxut bħala proġett ta' prijorità għall-UE;

Jisħaq fuq l-importanza għas-sigurtà u l-istabilità fiż-żona Ewro-Atlantika tar-relazzjonijet bejn l-UE u l-Istati Uniti li huma fuq bażi ugwali, u jinsisti li politika konġunta min-naħa tas-sieħba transatlantiċi hija l-iktar mod effikaċi biex jingħelbu l-problemi li jeffettwaw iż-żewġ naħat tal-Atlantiku;

Ifakkar li fis-Samit ta' Bukarest tat-3 ta' April 2008, in-NATO qablet li l-Ġeorġja ssir membru tal-Alleanza, u hu tal-fehma li l-Ġeorġja għadha fit-triq it-tajba biex eventwalment tissieħeb mal-Alleanza;

Hu tal-fehma li l-irwol tal-UE fil-kriżi attwali seta' kiber permezz tat-tisħiħ tal-politika Ewropea barranija, tad-difiza u tas-sigurtà, u jemmen li t-Trattat ta' Liżbona, inkluż il-ħolqien tal-pożizzjoni ta' Rappreżentant Għoli, il-klawsola ta' solidarjetà u l-Politika tas-Sigurtà tal-Enerġija tal-UE, jirrappreżenta l-aħjar mod biex dan isir;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Istati Membri, lill-Presidenti tal-Parlamenti tal-Istati Membri, lill-Presidenti u lill-Parlamenti tal-Ġeorġja u tal-Federazzjoni Russa, lin-NATO, lill-OSCE u lill-Kunsill tal-Ewropa.


Stereotipi tas-sessi fir-reklamar

Drittijiet tan-nisa/Opportunitajiet indaqs

Ir-rapport tiegħi irid jirrendi impossibbli l-użu tas-stereotipi fir-reklamar Nisa jnaddfu l-kċina u l-irġiel isuqu karozzi brillanti - ir-reklamar qatt jista' jkun diskriminatorju jew idgħajjef l-ugwaljanza bejn in-nisa u l-irġiel?

Sabiex l-istereotiġi jinbiddlu kif ukoll il-mentalitajiet ġie preżentat rapport mill-Kumitat għan-Nisa li jipproponi t-twaqqif ta' entità ta' monitoraġġ kif ukoll kodi ta' kondotta għar-reklamar.

Aqraw l-intervista mar-rapporteur is-Sinjura Svensson (Xellug Magħqud).

Skond rapport non-leġislattiv mtella' minn Eva-Britt Svensson (GUE/NGL, Svezja) " l-istereotipi skond is-sessi fir-reklamar ipoġġi lin-nisa, lill-irġiel, lill-bniet u lis-subien f'kaxxa billi jirrestrinġi l-individwi għal rwoli predeterminati u artfiċjali li huma ħafna drabi umiljanti, degradanti u anke sempliċi għaż-żewġ sessi. "

Kemm hu b'saħħtu l-effet tar-reklamar u tal-kummerċjalizzazzjoni fuq l-ugwaljanza bejn in-nisa u l-irġiel?

Eva-Britt Svensson: L-istereotipi skond is-sessi fir-reklamar hija waħda mill-fatturi li għandhom influenza kbira fuq l-isforzi biex nirrendu lis-soċjetà iktar ugwali għas-sessi.

Din l-influenza għandha tendenza tkun ikbar minħabba l-fatt li ħafna nies mhumiex konxji ta' kemm aħna influwenzati bl-istampi li jduru madwarna.

Ir-reklamar huwa preżenti kullimkien: fid-dar, fl-ispazju pubbliku, fil-gazzetti, fir-rivisti, fuq it-televiżjoni etċ.

Meta wieħed ikun imdorri jara n-nisa jew l-irġiel f'stereotipi partikolari l-konsegwenza hi li allura dan isir iktar diffiċli biex wieħed jara r-riżorsi tan-nisa u ta' l-irġiel f'oqsma oħra milli dawk tradizzjonali.

Bl-istess mod bniet u subien huma influwenzati fl-għażliet tagħhom ta' l-edukazzjoni u l-karriera.

X'jistgħu jagħmlu l-Istati Membri u l-Unjoni Ewropea sabiex itejbu s-sitwazzjoni?

Huma jistgħu jkunu konxji ta' l-istereotiġi skond is-sessi u jagħtu każ.

Jistgħu anke jassiguraw li jkun hemm entità lejn liema wieħed jista' jdur sabiex il-pubbliku jkun jista' jindirizza l-ilmenti rigward il-kummerċjalizzjoni u r-reklamar.

Ir-riċerka tista' tkun anke mtella' mill-Istitut Futur Ewropew għas-Sessi.

Hija ta' importanza kbira li l-konsumaturi u l-pubbliku li jkunu konxji dwar l-influwenza kbira tar-reklamar.

Illum per eżempju ma jista' jintuża l-ebda reklamar li jżid il-polluzzjoni.

Ir-reklamar għal prodotti diversi għandu juri responsabbiltà għall-ambjent u jimpedixxi l-bidla fil-klima.

Il-punt tar-rapport tiegħi huwa li jirrendi impossibbli l-użu ta' l-istereotipi tas-sessi fir-reklamar.

Segwu d-dibattitu fuq EP Live it-Tlieta 2 ta' Settembru filgħaxija u l-vot l-Erbgħa.

20080901STO35671 EP live Stqarrija stampa Rapport dwar l-effett tal-kummerċjalizzazzjoni u tar-riklamar fuq l-ugwaljanza bejn in-nisa u l-irġiel Profil ta' Eva-Britt SVENSSON

-//EP//TEXT IM-PRESS 20080708BRI33691 FULL-TEXT NOT XML V0//MT


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp ALDE

dwar is-sitwazzjoni fil-Ġeorġja

Riżoluzzjoni tal-Parlament Ewropew dwar is-sitwazzjoni fil-Ġeorġja

Il-Parlament Ewropew ,

wara li kkunsidra r-riżoluzzjonijiet preċedenti tiegħu dwar il-Ġeorġja u, b'mod partikulari, dawk tas-26 ta' Ottubru 2006, tad-29 ta' Novembru 2007 u tal-5 ta' Ġunju 2008,

wara li kkunsidra r-rapporti tiegħu tas-17 ta' Jannar 2008 dwar politika tal-UE iktar effettiva għall-Kawkasu tan-Nofsinhar u tal-15 ta' Novembru 2007 dwar it-tisħiħ tal-Politika Ewropea tal-Viċinat (ENP),

wara li kkunsidra l-Ftehima ta' Sħubija u Koperazzjoni bejn il-Komunitajiet Ewropej u l-Istati Membri tagħhom, min-naħa l-waħda, u l-Ġeorġja, min-naħa l-oħra, li daħlet fis-seħħ fl-1 ta' Lulju 1999,

wara li kkunsidra l-Ftehima ta' Sħubija u Koperazzjoni bejn il-Komunitajiet Ewropej u l-Istati Membri tagħhom, minn-naħa l-waħda, u l-Federazzjoni Russa, min-naħa l-oħra, li daħlet fis-seħħ fl-1 ta' Diċembru 1997 u skadiet fl-2007 iżda kienet estiża awtomatikament,

wara li kkunsidra l-konklużjonijiet tal-laqgħa tat-13 ta' Awissu 2008 tal-Kunsill tal-Affarijiet Ġenerali u r-Relazzjonijiet Esterni u l-konklużjonijiet tal-laqgħa straordinarja tal-Kunsill Ewropew li saret fi Brussell fl-1 ta' Settembru 2008;

wara li kkunsidra l-Azzjoni Konġunta tal-Kunsill 2008/450/CFSP tas-16 ta' Ġunju 2008 dwar kontribut ulterjuri min-naħa tal-Unjoni Ewropea għall-proċess tas-soluzzjoni tal-kunflitt fil-Ġeorġja/fl-Ossetja tan-Nofsinhar u l-azzjonijiet konġunti preċedenti tal-Kunsill dwar l-istess suġġett ĠU L 157, 17.6.2008, p.

wara li kkunsidra r-Riżoluzzjonijiet 1781 (2007) u 1808 (2008) tal-Kunsill tas-Sigurtà tan-NU li jestendu l-mandat tal-Missjoni ta' Osservazzjoni tan-NU fil-Ġeorġja sat-13 t'Awwissu 2008,

wara li kkunsidra l-Pjan ta' Azzjoni tal-Politika Ewropea tal-Viċinat approvat mill-Kunsill ta' Koperazzjoni bejn l-UE u l-Ġeorġja fl-14 ta' Novembru 2006,

wara li kkunsidra l-Artikolu 103(2) tar-Regoli ta' Proċedura tiegħu,

billi l-gwerra reċenti fil-Ġeorġja hija parti minn proċess twil ta' żieda fit-tensjoni bejn il-Ġeorġja u r-Russja li tirrifletti sforz min-naħa tar-Russja biex iżżid l-influwenza tagħha fil-viċinat tagħha,

billi r-rikonoxximent Russu tal-indipendenza tal-Abkażja u tal-Ossezja tan-Nofsinhar fis-26 t'Awwissu jmur kontra l-isforzi għal soluzzjoni paċifika u l-ftehima bbażata fuq sitt punti għall-waqfien mill-ġlied innegozjata mill-Unjoni Ewropea u ffirmata mill-Ġeorġja u r-Russja u qed joħloq ir-riskju ta' iktar instabilità fir-reġjun tal-Kawkasu u jagħmel ħsara lir-relazzjonijiet tar-Russja ma' sieħba ewlenin u jdgħajjef l-irwol tagħha fil-komunità internazzjonali,

billi l-isforzi ewlenin issa għandhom ikunu ffukati biex tittaffa t-tbatija tal-vittmi ċivili fuq iż-żewġ naħat u r-ritorn ta' dawk li kellhom jitilqu minn djarhom minħabba l-kunflitt, l-istabbiliment ta' mekkaniżmu ta' soluzzjoni tal-kunflitt ġdid u vijabbli u l-iskjerament ta' osservaturi internazzjonali u ta' qawwa għaż-żamma tal-paċi ġdida, imparzjali u internazzjonali,

billi osservaturi internazzjonali ċivili u militari, organizzazzjonijiet tal-midja u tad-drittijiet tal-bniedem u staff tal-għajnuna umanitarja jridu jingħataw aċċess mingħajr xkiel fiz-zoni kollha affettwati mill-kunflitt u l-libertà li jinvestigaw il-ksur tal-liġi internazzjonali li allegatament twettaq waqt il-kunflitt,

billi l-Unjoni Ewropea għandha żżomm għaqda politika sħiħa b'reazzjoni għall-kriżi fil-Ġeorġja u għandha titkellem b'vuċi waħda, b'mod partikulari fir-relazzjonijiet mar-Russja; billi l-proċess lejn soluzzjoni paċifika u stabbli għall-kunflitti fil-Ġeorġja u fil-Kawkasu se jitlob reviżjoni komprensiva tal-Politika tal-Viċinat tal-UE u impenn ġdid fir-rigward tar-reġjun kollu, f'koperazzjoni mal-organizzazzjonijiet Ewropej u internazzjonali kollha, b'mod partikulari mal-OSCE,

billi l-kunflitt fil-Ġeorġja u r-relazzjonijiet futuri tal-UE mar-Russja jirrappreżentaw test kruċjali għall-politika barranija emerġenti tal-UE, li l-Unjoni trid tgħaddi minnu b'suċċess sabiex tkun attur globali serju,

Jikkundanna l-użu tal-vjolenza f'dan il-kunflitt bħala inkompatibbli mal-obbligi internazzjonali u Ewropej u mal-ħafna riżoluzzjonijiet tal-Kunsill tas-Sigurtà tan-NU dwar il-kunflitti mhux solvuti fir-reġjun; jitlob li jieqfu immedjatament l-azzjonijiet li jidher li huma ta' tindif etniku u għall-konformità sħiħa mal-ftehima ta' waqfien mill-ġlied, b'mod partikulari rigward l-irtirar tal-forzi Russi mill-port ta' Poti fuq il-Baħar l-Iswed;

Jiddispjaċih dwar it-tbatija taċ-ċivili f'dan il-kunflitt u jitlob li jintlaħaq ftehim immedjat dwar aċċess liberu għall-istaff ta' organizzazjonijiet ta' għajnuna umanitarja fiz-zoni kollha affettwati mill-gwerra u l-konsegwenzi tagħha; ifakkar lill-partijiet fl-obbligi tagħhom skond il-liġi internazzjonali li jippermettu li l-għajnuna umanitarja tgħaddi mingħajr periklu;

Jitlob li jkun stabbilit malajr mekkaniżmu multinazzjonali ġdid għall-osservazzjoni u għaż-żamma tal-paċi fl-Ossezja tan-Nofsinhar u fl-Abkażja taħt il-patroċinju tan-NU jew l-OSCE;

Jafferma mill-ġdid l-appoġġ inekwivokabbli tiegħu għall-integrità territorjali u s-sovranità tal-Ġeorġja; jenfasizza li kwalunkwe soluzzjoni paċifika u li tibqa' għandha tkun ibbażata fuq ir-rispett ta' dawn il-prinċipji;

Jitlob li jitwaqqaf fond tal-UE għall-ġestjoni tal-kriżi u għar-rikostruzzjoni għall-Ġeorġja sabiex tingħata għajnuna umanitarja u ekonomika sostanzjali, jgħin fir-ritorn tar-rifuġjati u r-rikostruzzjoni tad-djar u ta' infrastuttura kritika u joffri strumenti biex jittaffa l-impatt negattiv tal-kunflitt fuq l-ekonomija tal-Ġeorġja;

Jitlob li tingħata malajr għajnuna umanitarja internazzjonali; jitlob lill-Kunsill u lill-Kummissjoni biex jallokaw biżżejjed fondi ta' emerġenza għall-vittmi kollha tal-kunflitt u lill-Istati Membri biex jieħdu miżuri simili;

Jirrimarka li huwa biss billi tadotta pożizzjoni magħquda u b'saħħitha li l-Unjoni Ewropea tista' tikkontribwixxi b'mod sinifikattiv għas-soluzzjoni paċifika u sostenibbli ta' dan il-kunflitt u tal-kunflitti l-oħra li għadhom bla soluzzjoni fil-Kawkasu; jitlob, għalhekk, li titwaqqaf missjoni ċivili-militari tal-ESDP għall-Ġeorġja, taħt il-patroċinju tal-OSCE, sabiex iżżom l-ordni fiz-zona buffer u biex tippromwovi miżuri maħsuba biex terġa' tinbena l-fiduċja;

Huwa tal-fehma li t-tiftix għas-soluzzjonijiet tal-kunflitt fil-Ġeorġja, flimkien mal-kunflitti l-oħra li għadhom bla soluzzjoni fil-Kawkasu tan-Nofsinhar, se jibbenefika mill-internazzjonalizzazzjoni dejjem ikbar tal-mekkaniżmi tas-soluzzjoni tal-kunflitti; jipproponi għalhekk li l-Unjoni Ewropea tlaqqa' 'Konferenza għall-Paċi madwar il-Kawkasu' bħala element ewlieni f'dan il-proċess; iqis li konferenza bħal din għandha tiddiskuti l-garanziji internazzjonali dwar ir-rispett sħiħ għad-drittijiet ċivili u politiċi u l-promozzjoni tad-demokrazija permezz tal-istat tad-dritt internazzjonali; jenfasizza li l-konferenza għandha tipprovdi wkoll opportunità biex tinstema' l-vuċi tal-gruppi mhux irrappreżentati jew li kienu mġiegħla ma jsemmgħux leħinhom fir-reġjun tal-Kawkasu;

Jitlob lill-Kunsill u lill-Kummissjoni biex b'urġenza jeżaminaw kif il-Politika tal-Viċinat tal-UE tista' tkun żviluppata u msaħħa iktar, b'mod partikulari rigward il-liberalizzazzjoni tal-viżi u l-istabbiliment ta' kummerċ ħieles bejn l-Unjoni Ewropea u l-ġirien tagħha u bejn il-pajjiżi ġirien; iħeġġeġ lill-Kunsill biex mingħajr dewmien jiffinalizza mandat għall-Kummissjoni sabiex tibda negozjati mal-Ġeorġja dwar ftehima wiesgħa u komprensiva dwar il-kummerċ ħieles;

Jitlob lill-Kummissjoni biex sa tmiem is-sena tadotta strateġija reġjonali ġdida għall-Kawkasu tan-Nofsinhar li tipprevedi rwol strateġiku ikbar għall-UE fir-reġjun u toffri lill-pajjiżi involuti qafas istituzzjonali u finanzjarju ambizzjuż biex jgħinhom fl-isforzi tagħhom biex jistabbilixxu rabtiet politiċi u ekonomiċi eqreb mal-UE;

Jitlob l-introduzzjoni ta' reġim ġdid ta' faċilitazzjoni tal-viżi bejn il-Ġeorġja u l-UE u għar-reviżjoni tar-reġim attwali tal-viżi mar-Russja;

Jissuġġerixxi li l-Kunsill jikkunsidra li jaħtar mibgħut speċjali tal-UE għall-Ġeorġja li jkun personalità magħrufa sabiex jiffaċilita l-proċess biex tinstab soluzzjoni għall-kunflitt u jsaħħaħ l-irwol u l-viżibilità tal-Unjoni Ewropea fir-reġjun;

Jitlob lir-Rusja sabiex issegwi l-eżempju tal-Ġeorġja u tipprovdi aċċess sħiħ għall-midja internazzjonali, għal min jissorvelja r-rispett tad-drittijiet tal-bniedem u għall-investigaturi li jiffukaw fuq il-liġi internazzjonali fiz-zoni taħt il-kontroll tagħha u f'dawk tal-allejati tagħha f'dan il-kunflitt; jitlob li ssir investigazzjoni internazzjonali indipendenti biex ikun iddeterminat jekk twettqux reati tal-gwerra, reati kontra l-umantià jew vjolazzjonijiet oħra tal-liġi umanitarja internazzjonali jew tal-liġi internazzjonali tad-drittijiet tal-bniedem, u minn min; jitlob li dawk issuspettati li wettqu vjolazzjonijiet bħal dawn jitressqu quddiem il-ġustizzja, jew permezz ta' tħarrik ġenwin quddiem il-qrati nazzjonali rilevanti jew quddiem il-Qorti Kriminali Internazzjonali;

Jesprimi t-tħassib kbir tiegħu dwar kemm marru lura r-relazzjonijiet bejn l-UE u r-Russja bħala riżultat tal-azzjonijiet tar-Russja fil-Ġeorġja; itenni l-impenn tiegħu favur koperazzjoni mill-qrib bejn l-Unjoni Ewropea u r-Russja, iżda jenfasizza li s-'sħubija strateġika' iddikjarata trid tkun sostitwita minn relazzjonijiet iktar pragmatiċi u realistiċi mar-Russja; jirrimarka li t-tkomplija tan-negozjati għall-ftehima ġdida bejn l-UE u r-Russja u l-applikazzjoni tal-ftehima għat-tħaffif tal-ħruġ tal-viżi se jiddependu mill-impenn tar-Russja fit-teħid ta' passi kostruttivi biex tikkalma l-kriżi attwali u kemm hi lesta li tieħu rwol serju, responsabbli u kostruttiv fil-kuntest internazzjonali u Ewropew;

Jittama li dibattitu intern serju dwar il-ġrajjiet li wasslu għal dan il-kunflitt issa jibda kemm fil-Ġeorġja u kemm fir-Russja; jittama li tali dibattitu fiż-żewġ pajjiżi jikkontribwixxi biex tinstab soluzzjoni dewwiema, jissaħħu d-demokrazija u r-responsabilità politika u jgħin biex kemm il-Ġeorġja u kemm ir-Russja jaslu għal soluzzjonijiet iktar prevedibbli fil-politika barranija tagħhom li jeskludu l-użu ta' mezzi militari;

Jistieden lill-Kumitat Olimpliku Internazzjonali biex iqis bis-serjetà jekk id-deċiżjoni tiegħu li jagħti l-Logħob Olimpiku tax-Xitwa għall-2014 lil Sochi għadhiex valida fid-dawl tal-ġrajjiet reċenti fiz-zoni qrib is-siti Olimpiċi futuri;

Jitlob lill-Kummissjoni biex tippreżenta evalwazzjoni tal-konsegwenzi tal-kunflitt reċenti għall-provvista tal-enerġija tal-UE u biex iżżid l-isforzi tagħha biex tiddiversifika t-tipi u s-sorsi tal-enerġija; jafferma mill-ġdid l-appoġġ tiegħu għall-pajp tal-gass Nabucco, u huwa tal-fehma li dan il-proġett għandu jkun prijorità għall-Unjoni Ewropea, bl-appoġġ speċifiku xieraq mill-baġit tal-UE;

Jafferma mill-ġdid l-impenn tiegħu għar-ratifikazzjoni tat-Trattat ta' Liżbona, li se jippromwovi politika barranija komuni tal-UE u jsaħħaħ id-dimensjoni tas-sigurtà u d-difiża tal-Unjoni;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-Istati Membri, u lill-President u l-Parlament tal-Ġeorġja, lin-Nazzjonijiet Uniti, lill-OSCE, lill-Kunsill tal-Ewropa u lill-President u l-Parlament tal-Federazzjoni Russa.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp UEN

dwar l-Għan Nru 5 tal-Millennju għall-Iżvilupp (is-saħħa tat-tqala)

Riżoluzzjoni tal-Parlament Ewropew dwar l-Għan Nru 5 tal-Millennju għall-Iżvilupp - is-saħħa tat-tqala

Il-Parlament Ewropew ,

- wara li kkunsidra l-Programm Ewropew ta' Azzjoni biex ikunu affrontati l-HIV/AIDS, il-Malarja u t-Tuberkulożi permezz ta' Azzjoni Esterna COM(2005)179. ,

wara li kkunsidra l-Kunsens Ewropew għall-Iżvilupp, tat-22 ta' Novembru 2005 Kunsill tal-Unjoni Ewropea 148020/05. , skont liema kunsens 'l-għan ewlieni u li jiġi fuq kollox tal-koperazzjoni għall-iżvilupp tal-UE hija l-eradikazzjoni tal-faqar fil-kuntest tal-iżvilupp sostenibbli, inkluża l-ħidma favur il-kisba tal-Għanijiet tal-Millennju għall-Iżvilupp',

wara li kkunsidra l-laqgħa ta' livell għoli dwar l-Għanijiet tal-Millennju għall-Iżvilupp (MDGs) li se sseħħ fil-Kwartieri Ġenerali tan-NU fi New York fil-25 ta' Settembru 2008,

wara li kkunsidra l-Artikolu 103(2) tar-Regoli ta' Proċedura tiegħu,

billi fl-l-Għanijiet tal-Millennju għall-Iżvilupp hemm impenn sabiex l-imwiet tat-tqala jonqsu b'75% bejn l-1990 u l-2015,

billi, mindu l-mexxejja dinjin impenjaw rwieħhom fl-2000, is-saħħa tat-tqala kien l-MDG fejn inkiseb l-iżgħar progress,

billi l-kumplikazzjonijiet waqt it-tqala u l-ħlas huma r-raġunijiet ewlenin għall-imwiet u għad-diżabilità fost in-nisa fil-pajjiżi li qed jiżviluppaw, l-aktar fl-Afrika tas-Sub-Saħara u fl-Asja, u jwasslu għall-mewt ta' aktar minn nofs miljun mara kull sena ,

billi fil-pajjiżi tal-Afrika tas-Sub-Saħara fejn hemm fertilità għolja, mara minn kull 16 tmut waqt il-ħlas; billi fil-pajjiżi Ewropej fejn hemm fertilità baxxa, ir-riskju huwa ta' mara minn kull 2,000 u fl-Amerka ta' Fuq huwa mara kull 3,500,

billi l-interventi ta' kura tas-saħħa jistgħu jnaqqsu l-imwiet marbuta mat-tqala; billi r-reġjuni bl-iżgħar proporzjon ta' persuni mħarrġa fis-saħħa biex jassistu waqt il-ħlas huma n-Nofsinhar tal-Asja u l-Afrika tas-Sub-Saħara, li wkoll għandhom l-ogħla numru ta' imwiet marbuta mat-tqala;

billi madwar 60% tal-adulti li għandhom l-HIV huma nisa, u billi l-HIV/AIDS u l-malarja huma fost il-kawżi ewlenin tal-imwiet marbuta mat-tqala; billi l-virus tal-HIV jista' jgħaddi mill-omm għall-wild waqt it-tqala, waqt il-ħlas u t-twelid jew waqt it-treddiegħ,

billi l-ġografija, l-ekonomija u l-edukazzjoni huma fatturi determinanti fl-għadd ta' mwiet marbuta mat-tqala, bir-riżultat li n-nisa rurali, in-nisa fqar u n-nisa mingħajr edukazzjoni jsofru l-ogħla rati ta' mwiet marbuta mat-tqala,

billi l-Unjoni Ewropea għandha rwol importanti fl-għoti u fl-appoġġ ta' rispons internazzjonali għall-isfidi tas-saħħa tat-tqala,

Jistieden lill-pajjiżi li qed jiżviluppaw sabiex, fl-istrateġiji tagħhom għat-tnaqqis tal-faqar, jagħtu prijorità lis-saħħa tat-tqala;

Jistieden lill-UE u lill-komunità internazzjonali sabiex tappoġġja u tħeġġeġ lill-pajjiżi li qed jiżviluppaw fl-isforzi tagħhom sabiex inaqqsu n-numru ta' mwiet marbuta mat-tqala,

Ifakkar u jtenni l-impenn u l-kontribut tal-UE lejn l-Għanijiet tal-Millennju għall-Iżvilupp, kif iddikjarat fil-Kunsens Ewropew għall-Iżvilupp,

Ifakkar fl-impenn tal-Istati Membri tal-UE li jilħqu 0.7% tal-ODA/GNI sal-2015, u jistieden lill-Istati Membri li fil-mument ma jidhrux li se jilħqu dan sabiex iżidu l-isforzi tagħhom;

Jistieden lill-UE sabiex issostni u żżid l-isforzi tagħha sabiex ittejjeb is-saħħa tat-tqala fil-pajjiżi li qed jiżviluppaw, l-aktar fl-għoti ta' aċċess għall-kura u servizzi tas-saħħa tat-tqala sikura u afidabbli, fil-ġlieda kontra l-mard marbut mal-faqar u fiż-żieda fin-numru u d-disponibilità ta' ħaddiema tas-saħħa kkwalifikati;

Jappella sabiex jissaħħu l-programmi nazzjonali tas-saħħa għat-testijiet għall-HIV qabel u waqt it-tqala, għat-trattament antiretrovirali għal nisa tqal li huma pożittivi għall-HIV u għal miżuri ta' prevenzjoni kontra l-HIV, bħal programmi ta' informazzjoni u edukazzjoni;

Jappella għal aktar miżuri biex jiġġieldu l-malarja, fost l-oħrajn permezz ta' l-użu akbar ta' xbieki tas-sodda ittrattati b-insettiċidi,

Jistieden lill-komunità internazzjonali sabiex tgħin lill-gvernijiet tal-pajjiżi li qed jiżviluppaw sabiex jipprovdu edukazzjoni fl-iskejjel primarji ta' kwalità għolja, li tkun ta' ġid għas-saħħa tat-tqala u tat-tfal; jirrimarka li l-edukazzjoni tal-ommijiet tnaqqas ferm ir-rata ta' mwiet fost it-tfal taħt il-ħames snin u li tfajliet li jkollhom edukazzjoni jkollhom stima ogħla tagħhom infushom u ċ-ċans li huma jevitaw l-HIV, il-vjolenza u l-isfruttar huwa akbar, u jistgħu ixerrdu drawwiet tajba ta' saħħa u iġjene fil-familji u fil-komunitajiet tagħhom;

Jistieden lill-pajjiżi li qed jiżviluppaw sabiex, bl-appoġġ tal-komunità internazzjonali, itejbu s-saħħa tat-tqala fil-pajjiżi tagħhom billi jagħmlu titjib fl-infrastruttura, fl-aċċess għall-ilma u għall-iġjene;

Jenfasizza l-ħtieġa li jkun hemm appoġġ internazzjonali u mill-UE għall-koperazzjoni reġjonali biex jiġi promoss l-iskambju tal-kompetenzi, it-taħriġ u l-bini tal-kapaċità, it-tqabbil tal-aħjar prattiki u l-użu flimkien tar-riżorsi, fil-qasam tas-saħħa tat-tqala, jenfasizza li din il-koperazzjoni tista' tkun partikolarment siewja fl-indirizzar ta' sitwazzjonijiet diffiċli ta' saħħa f'sitwazzjonijiet li jiġu wara kunflitti jew katastrofi;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-Istati Membri, lill-gvernijiet u lill-parlamenti tal-pajjiżi kollha li qed jiżviluppaw u lis-Segretarju Ġenerali tan-Nazzjonijiet Uniti.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp PPE-DE

dwar l-Għan numru 5 tal-Għanijiet tal-Millennju għall-Iżvilupp (MDG 5) - is-saħħa marbuta mat-tqala

Riżoluzzjoni tal-Parlament Ewropew dwar l-għan numru 5 tal-Għanijiet tal-Millennju għall-Iżvilupp (MDG 5) - is-saħħa marbuta mat-tqala

Il-Parlament Ewropew ,

wara li kkunsidra l-punt numru 5 tal-Għanijiet tal-Millennju għall-Iżvilupp (MDGs) dwar is-saħħa marbuta mat-tqala, li jimmira li 'l-proporzjoni tal-imwiet marbuta mat-tqala jitnaqqas bi tliet kwarti bejn l-1990 u l-2015', u li 'jinkiseb aċċess universali għas-saħħa riproduttiva',

- wara li kkunsidra l-Programm Ewropew ta' Azzjoni biex ikunu affrontati l-HIV/AIDS, il-Malarja u t-Tuberkulożi permezz ta' Azzjoni Esterna COM(2005)179. ,

wara li kkunsidra d-Dikjarazzjoni tan-NU tal-20 ta' Novembru 1959 dwar id-Drittijiet tat-Tfal, li tistipula li 'għandhom jingħataw kura u ħarsien speċjali kemm lit-tfal kif ukoll lill-ommijiet, inkluża kura adegwata għal qabel u għal wara t-twelid', u wara li kkunsidra l-Konvenzjoni tan-NU tal-20 ta' Novembru 1989 dwar id-Drittijiet tat-Tfal, fejn l-Istati firmatarji qablu li 'jiggarantixxu kura tas-saħħa xierqa għall-ommijiet qabel u wara t-twelid',

wara li kkunsidra l-Kunsens Ewropew għall-Iżvilupp, tat-22 ta' Novembru 2005 Kunsill tal-Unjoni Ewropea 148020/05. , skont liema kunsens 'l-għan ewlieni u li jiġi fuq kollox tal-koperazzjoni għall-iżvilupp tal-UE hija l-eradikazzjoni tal-faqar fil-kuntest tal-iżvilupp sostenibbli, inkluża l-ħidma favur il-kisba tal-Għanijiet tal-Millennju għall-Iżvilupp',

wara li kkunsidra l-laqgħa ta' livell għoli dwar l-Għanijiet tal-Millennju għall-Iżvilupp li se sseħħ fil-Kwartieri Ġenerali tan-NU fi New York fil-25 ta' Settembru 2008,

wara li kkunsidra l-Artikolu 103(2) tar-Regoli ta' Proċedura tiegħu,

billi s-saħħa marbuta mat-tqala hija l-qasam li fih sar l-inqas progress minn fost l-MDGs kollha, u billi l-MDG5 huwa għalhekk fost il-miri li l-inqas li għandhom probabbiltà li jintlaħqu sal-2015, b'mod partikulari fl-Afrika tas-Sub-Saħara,

billi l-kumplikazzjonijiet waqt it-tqala u l-ħlas huma r-raġunijiet ewlenin għall-imwiet u għad-diżabilità fost in-nisa fil-pajjiżi li qed jiżviluppaw, l-aktar fl-Afrika tas-Sub-Saħara u fl-Asja, u jwasslu għall-mewt ta' aktar minn nofs miljun mara kull sena ,

billi l-parti l-kbira ta' dawn l-imwiet jistgħu jiġu evitati permezz ta' interventi fil-qasam tal-kura tas-saħħa (skont il-Fond tal-Popolazzjoni tan-Nazzjonijiet Uniti (UNFPA), l-aktar fatturi importanti għat-tnaqqis tal-imwiet marbuta mat-tqala huma l-preżenza ta' persuni mħarrġa biex jgħinu fit-twelid u l-aċċess għall-kura ostetrika ta' emerġenza), iżda, għal ħafna nisa li jgħixu f'pajjiżi li qed jiżviluppaw, id-distanza u l-faqar jillimitaw l-aċċess għas-saħħa marbuta mat-tqala,

billi l-imwiet u d-diżabilitajiet marbuta mat-tqala jbaxxu d-dħul tal-familja, iwasslu għal għadd kbir ta' orfni li huma partikularment vulnerabbli għall-mard u għall-faqar, u jisfurzaw lit-tfajliet żgħar biex jitilqu mill-iskola sabiex irabbu lil ħuthom,

billi madwar 60% tal-adulti li għandhom l-HIV huma nisa, u billi l-HIV/AIDS u l-malarja huma fost il-kawżi ewlenin tal-imwiet marbuta mat-tqala; billi l-virus tal-HIV jista' jgħaddi mill-omm għall-wild waqt it-tqala, waqt il-ħlas u t-twelid jew waqt it-treddiegħ,

billi l-HIV/AIDS għandha wkoll effetti ta' ħsara kbira fuq il-qasam tas-saħħa fil-pajjiżi li qed jiżviluppaw, billi, minbarra li l-ħaddiema fil-qasam tas-saħħa qed jiġu infettati, qed jittieħdu l-ħaddiema u l-fondi minn servizzi tas-saħħa essenzjali oħra sabiex jiġu indirizzati l-ħtiġijiet dejjem akbar fil-qasam tas-servizzi HIV/AIDS,

billi l-għoti tas-setgħa lin-nisa, billi jiġi ggarantit aċċess sħiħ għall-informazzjoni u għall-provvisti marbuta mas-saħħa sesswali u riproduttiva, ipoġġihom f'qagħda aħjar biex jipprattikaw is-sess sikur u jipproteġu rwieħhom mill-mard li jittieħed permezz tas-sess (STDs), fosthom l-HIV; billi għandhom jiġu appoġġjati l-miżuri proposti mill-Kummissjoni għall-ħarsien tan-nisa mill-STDs, b'mod speċjali l-appoġġ finanzjarju għall-iżvilupp tal-mikrobiċidji u t-tilqim u l-miżuri proposti marbuta mas-saħħa riproduttiva,

wara li kkunsidra l-problema partikulari tan-nisa, ħafna minnhom żgħażagħ u mingħajr aċċess għas-servizzi tas-saħħa riproduttiva, li jiżviluppaw fistula ostetrika minħabba ħlas diffiċli mingħajr għajnuna u li, jekk ma tiġix ikkurata, twassal għal kundizzjonijiet tas-saħħa ħżiena ħafna u l-istigmatizzar soċjali,

billi l-fistula u mard ieħor tal-organi riproduttivi huma problema tas-saħħa serja f'ħafna pajjiżi li qed jiżviluppaw,

billi l-ġografija, l-ekonomija u l-edukazzjoni huma fatturi determinanti fl-għadd ta' mwiet marbuta mat-tqala, bir-riżultat li n-nisa rurali, in-nisa fqar u n-nisa mingħajr edukazzjoni jsofru l-ogħla rati ta' mwiet marbuta mat-tqala,

billi l-Unjoni Ewropea għandha rwol importanti fl-għoti u fl-appoġġ ta' rispons internazzjonali għall-isfidi tas-saħħa marbuta mat-tqala,

Jistieden lill-pajjiżi li qed jiżviluppaw sabiex, fl-istrateġiji tagħhom għat-tnaqqis tal-faqar, jagħtu prijorità lis-saħħa marbuta mat-tqala; jitlob lill-UE u lill-komunità internazzjonali biex jenfasizzaw dan il-qasam fil-koperazzjoni tagħhom mal-pajjiżi li qed jiżviluppaw u biex jagħtu aktar appoġġ ekonomiku, politiku u tekniku għal sforzi ta'dan it-tip;

Ifakkar u jtenni l-impenn u l-kontribut tal-UE lejn l-Għanijiet tal-Millennju għall-Iżvilupp, kif iddikjarat fil-Kunsens Ewropew għall-Iżvilupp,

Ifakkar fl-impenn tal-Istati Membri tal-UE li jilħqu 0.7% tal-ODA/GNI sal-2015, u jistieden lill-Istati Membri li fil-mument ma jidhrux li se jilħqu dan sabiex iżidu l-isforzi tagħhom;

Jistieden lill-UE sabiex issostni u żżid l-isforzi tagħha sabiex ittejjeb is-saħħa marbuta mat-tqala fil-pajjiżi li qed jiżviluppaw, l-aktar sabiex jingħata aċċess għall-kura u servizzi tas-saħħa marbuta mat-tqala sikuri u afidabbli, sabiex issir ġlieda kontra l-mard marbut mal-faqar u sabiex jiġu indirizzati problemi fil-qasam tas-saħħa, bħan-nuqqas ta' ħaddiema tas-saħħa kkwalifikati,

Jitlob li jissaħħu l-programmi nazzjonali tas-saħħa għall-ittestjar tal-HIV qabel u waqt it-tqala, il-kura antiretrovirali għan-nisa tqal li għandhom l-HIV u l-miżuri għall-prevenzjoni tal-HIV bħall-kampanji tal-informazzjoni u l-edukazzjoni;

Jappella għal aktar miżuri biex jiġġieldu l-malarja, fost l-oħrajn permezz tal-użu akbar ta' xbieki tas-sodda ttrattati b-insettiċidi,

Jitlob li l-istrateġiji rigward is-saħħa marbuta mat-tqala ma jkunux limitati għall-ġlieda kontra l-mard ewlieni marbut mal-faqar, iżda li tingħata wkoll attenzjoni għall-qagħda ta' għadd kbir ta' nisa li jbatu mill-fistula u minn mard ieħor marbut mal-faqar li huwa inqas magħruf;

Jitlob lil dawk il-pajjiżi li għadhom ma introduċewx il-projbizzjoni tal-prattiki u tradizzjonijiet ta' ħsara bħall-Mutilazzjoni Ġenitali tan-Nisa (FGM) biex jieħdu azzjoni u biex jappoġġjaw kampanji ta' informazzjoni għal dan il-għan;

Jitlob lill-pajjiżi li qed jiżviluppaw sabiex, bl-appoġġ tal-komunità internazzjonali, jieħdu approċċ orizzontali quddiem l-isfidi rigward is-saħħa marbuta mat-tqala, sabiex ikun hemm aktar sforzi għall-iżvilupp fil-ħolqien tat-tkabbir sostenibbli, it-titjib tal-infrastruttura u l-aċċess għall-ilma u għas-servizzi sanitarji u oqsma oħra li jaffettwaw l-għadd ta' dawn l-isfidi;

Jitlob li tingħata attenzjoni partikulari lill-miżuri għat-titjib tal-iġene domestika u l-użu tas-sapun - skond xi studji, dan huwa aktar effettiv mit-titjib tal-kwalità tal-ilma fit-tnaqqis tar-riskju tal-mard bid-dijarea - billi mard bħal dan jista' jwassal għall-mewt, u n-nisa tqal u li qed ireddgħu huma partikularment vulnerabbli;

Jitlob li jiżdiedu l-miżuri biex jindirizzaw il-problemi respiratorji minħabba n-nuqqas ta' ventilazzjoni għall-fran li jintużaw għas-sħana jew għat-tisjir, li huma partikularment ta' ħsara għas-saħħa marbuta mat-tqala,

Jitlob lill-pajjiżi li qed jiżviluppaw biex fl-istrateġija tagħhom għall-iżvilupp iżidu l-enfasi fuq l-edukazzjoni primarja, b'mod partikulari għall-bniet fl-inħawi rurali, li l-anqas li għandhom ċans li jkollhom l-opportunitajiet li jattendu l-iskola; jitlob lill-UE u lill-komunità internazzjonali biex tagħti aktar appoġġ għal sforzi bħal dawn;

Jenfasizza l-ħtieġa li jkun hemm appoġġ internazzjonali u mill-UE għall-koperazzjoni reġjonali biex jiġi promoss l-iskambju tal-kompetenzi, it-taħriġ u l-bini tal-kapaċità, it-tqabbil tal-aħjar prattiki u l-użu flimkien tar-riżorsi, fil-qasam tas-saħħa marbuta mat-tqala; jenfasizza li din il-koperazzjoni tista' tkun partikolarment siewja fl-indirizzar ta' sitwazzjonijiet diffiċli ta' saħħa f'sitwazzjonijiet li jiġu wara kunflitti jew katastrofi;

Iħeġġeġ lill-Kummissjoni biex il-ġlieda kontra l-vjolenza sesswali tkun prijorità fiz-zoni ta' kriżi u ta' kunflitt, fil-fażi umanitarja kif ukoll fil-bini mill-ġdid wara l-gwerer;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-Istati Membri, lill-gvernijiet u lill-parlamenti tal-pajjiżi kollha li qed jiżviluppaw u lis-Segretarju Ġenerali tan-Nazzjonijiet Uniti.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp GUE/NGL

dwar l-Għanijiet tal-Millennju għall-Iżvilupp u l-imwiet tat-tqala

Riżoluzzjoni tal-Parlament Ewropew dwar l-Għanijiet tal-Millenju għall-Iżvilupp u l-imwiet tat-tqala

Il-Parlament Ewropew ,

wara li kkunsidra l-Għanijiet tal-Millennju għall-Iżvilupp, adottati fis-Samit tal-Millennju tan-Nazzjonijiet Uniti f'Settembru 2000,

wara li kkunsidra r-Rapport tal-Kummissjoni dwar 'L-Għanijiet tal-Millennju għall-Iżvilupp 2000 – 2004' (SEC(2004)1379),

wara li kkunsidra r-riżoluzzjonijiet tiegħu tat-12 ta' April 2005 dwar l-irwol tal-Unjoni Ewropea fl-ilħuq tal-Għanijiet tal-Millennju għall-Iżvilupp (MDGs) u tal-20 ta' Ġunju 2007 dwar 'l-Għanijiet tal-Millennju għall-Iżvilupp - il-bilanċ intermedju',

wara li kkunsidra r-Raba' Konferenza Dinjija dwar in-Nisa li saret f'Beijing f'Settembru 1995, id-Dikjarazzjoni u l-Pjattaforma ta' Azzjoni li ġiet adottata f'Beijing, u d-dokumenti sussegwenti li rriżultaw, adottati waqt is-Sessjonijiet Speċjali Beijing +5 u Beijing +10 tan-Nazzjonijiet Uniti dwar aktar azzjoni u inizjattiva fl-implimentazzjoni tad-Dikjarazzjoni ta' Beijing u l-Pjattaforma ta' Azzjoni fid-9 ta' Ġunju 2000 u fil-11 ta' Marzu 2005 rispettivament,

wara li kkunsidra l-istqarrija Konġunta tal-Kunsill u r-rapprezentanti tal-gvernijiet tal-Istati Membri li ltaqgħu fil-Kunsill, fil-Parlament Ewropew u fil-Kummissjoni dwar il-politika ta' żvilupp tal-Unjoni Ewropea bl-isem 'Il-Kunsens Ewropew', iffirmata fl-20 ta' Diċembru 2005, u l-Kunsens Ewropew dwar l-Għajnuna Umanitarja fit-18 ta' Diċembru 2007,

wara li kkunsidra r-rapporti dwar l-Istat tal-Popolazzjoni Dinjija tal-2005 u l-2006, imħejjija mill-Fond tan-Nazzjonijiet Uniti għall-Popolazzjoni, bl-isem ta' Il-Wegħda tal-Ugwaljanza: l-Ugwaljanza bejn is-Sessi, is-Saħħa fir-Riproduzzjoni u l-Għanijiet tal-Millennju għall-Iżvilupp' u 'Bidla lejn it-Tama: in-nisa u l-migrazzjoni internazzjonali', rispettivament,

wara li kkunsidra l-Protokoll dwar id-Drittijiet tan-Nisa fl-Afrika, magħruf ukoll bħala l-'Protokoll ta' Maputo' li daħal fis-seħħ fis-26 ta' Ottubru 2005, u l-Pjan ta' Azzjoni ta' Maputo għat-tħaddim tal-Qafas tal-Politika Kontinentali għas-Saħħa u d-Drittijiet Sesswali u Riproduttivi 2007-2010, adottati waqt is-sessjoni speċjali tal-Unjoni Afrikana f'Settembru 2006,

wara li kkunsidra l-Konferenza Internazzjonali tan-NU dwar il-Popolazzjoni u l-Iżvilupp (ICPD) li saret fil-Kajr f'Settembru 1994, il-Programm ta' Azzjoni adottat fil-Kajr u d-dokumenti sussegwenti li rriżultaw, adottati fis-seduta speċjali tan-NU Kajr+5 fl-1999 dwar aktar azzjonijiet għall-implimentazzjoni tal-Programm ta' Azzjoni,

wara li kkunsidra l-Konvenzjoni dwar l-Eliminazzjoni ta' Kull Forma ta' Diskriminazzjoni kontra n-Nisa, tat-3 ta' Settembru 1981,

wara li kkunsidra l-Artikolu 103(2) tar-Regoli ta' Proċedura tiegħu,

billi l-Assemblea Ġenerali tan-NU poġġiet l-għan ta' aċċess universali għas-saħħa riproduttiva sas-sena 2015 bħala għan sekondarju fil-lista tal-MDGs, kif ukoll it-tnaqqis ta' 75% fl-imwiet tat-tqala sas-sena 2015, u li f'dan ir-rispett ħadu l-impenn 186 pajjiż,

billi, minkejja dawn l-impenji, is-sitwazzjoni f'termini ta' saħħa marbuta mat-tqala f'uħud mir-reġjuni/pajjiżi tal-Afrika 'l isfel mis-Saħara u tal-Ażja t'Isfel marret għall-agħar,

billi aktar minn nofs miljun mara tmut kull sena waqt it-tqala jew il-hlas, u 99% minn dawn l-imwiet isehħu f'pajjiżi li qed jiżviluppaw; billi f'20 sena, ir-rata fl-Afrika 'l isfel mis-Saħara ftit li xejn inbidlet – waħda minn kull 16-il mara tmur waqt il-ħlas; billi l-imwiet tat-tqala hija għalhekk l-aktar diżugwaljanza drammatika fid-dinja fil-qasam tas-saħħa,

billi l-kawżi l-aktar frekwenti ta' l-imwiet tat-tqala huma l-emoraġġiji, is-sepsis/l-infezzjonijiet u l-abborti mhux sikuri; billi kull sena kważi 50 miljun mara jagħmlu abbort, u 19-il miljun isiru f'kundizzjonijiet mhux sikuri; billi b'konsegwenza huwa stmat li bħala riżultat kull sena jmutu 68,000 mara, miljuni jbatu minn infezzjonijiet u kumplikazzjonijiet oħra, bħall-infertilità,

billi r-rata tal-mortalità fin-nisa waqt il-ħlas għadha l-aktar indikatur ċar tad-differenza bejn l-għonja u l-foqra, kemm fil-pajjiżi u fost il-pajjiżi;

billi hemm provi li t-titjib fis-saħħa tan-nisa u fis-sitwazzjoni ġenerali jħaffu l-ilħuq tal-MDGs l-oħra kollha,

billi l-G8 laħaq ftehim dwar pakkett dwar is-saħħa li se jgħin fit-taħriġ u l-impjegar ta' miljun u nofs ħaddiem fis-settur tas-saħħa fl-Afrika sabiex ikun żgurat li 80% tal-ommijiet ikollhom l-assitenza ta' ħaddiem tas-saħħa mħarreġ waqt il-ħlas; billi dan jinkludi impenn tad-daqs ta' 2.3 ħaddiema kull 1,000 ruħ f'36 pajjiż Afrikan li qed ibati minn nuqqas kritiku; billi, madankollu, ma tissemma l-ebda limitazzjoni tal-għaxar biljuni ta' USD li skond l-attivisti fis-soċjetà ċivili huma meħtieġa biex, kull sena, jiġu salvati l-ħajjiet ta' sitt miljuni ta' ommijiet u tfal,

billi kull sena għadhom qed imutu 536,000 omm waqt it-twelid (95% ta' dawn il-każi jseħħu fl-Afrika u fl-Ażja t'Isfel) u għal kull mara li tmut, 20 jew aktar ikollhom kumplikazzjonijiet serji, minn infezzjonijiet kroniċi għal prattiki li jirriżultaw f'diżabilità, bħall- fistula obstetrika , li jistgħu jiġu evitati faċilment kieku jkun hemm aċċess universali għall-kura obstetrika bażika u tal-emerġenza u għas-servizzi tas-saħħa riproduttiva,

billi l-imwiet tal-ommijiet li jistgħu jiġu evitati huma ksur tad-dritt għall-ħajja tan-nisa u t-tfajliet adolexxenti, u billi r-raġunijiet tal-mortalità u tal-morbożità tal-ommijiet jistgħu jkunu wkoll ksur ta' drittijiet oħra tal-bniedem, inkluż id-dritt tan-nisa li jkollhom kontroll u dritt ta' deċiżjoni libera u responsabbli dwar kwistjonjiet marbuta mas-sesswalità tagħhom, l-aċċess għas-saħħa sesswali u riproduttiva, mingħajr sfruzar, diskriminazzjoni u vjolenza, u dan ifisser dritt tagħhom għall-ogħla standard possibbli ta' saħħa fiżika u mentali u d-dritt li ma ssirx diskriminazzjoni fl-aċċess għall-kura tas-saħħa bażika,

billi d-dritt għall-ħajja, kif stipulat fl-Artikolu 3 tad-Dikjrazzjoni Universali tad-Drittijiet tal-Bniedem tan-Nazzjonijiet Uniti u fil-Ftehim Internazzjonali dwar id-Drittijiet Ċivili u Politiċi, jinkludi d-dmir tal-gvernijiet li jipproteġu ċ-ċittadini minn telf ta' ħajja li jista' jiġi evitat, kif ukoll b'mod speċifiku l-imwiet tat-tqala,

billi n-nisa għandhom id-dritt li ma jkunx diskriminati fil-kura tas-saħħa bażika, u madankollu l-għadd tal-imwiet tat-tqala u d-diżabilità madwar id-dinja tixhed problema serja ta' inugwaljanza u diskriminazzjoni sistematika li qed iġarrbu n-nisa tul ħajjithom,

billi, waqt il-Konferenza Internazzjonali dwar il-Popolazzjoni u l-Iżvilupp (ICPD), il-komunità internazzjonali allokat riżorsi ġodda, u identifikat is-'saħħa fir-riproduzzjoni' (inkluż l-ippjanar tal-familja u s-servizzi tas-saħħa għall-ommijiet) bħala prijorità ċentrali fl-isforzi internazzjonali fl-iżvilupp,

billi, minflok żdied l-appoġġ, l-iffinanzjar totali mid-donaturi għall-ippjanar tal-familja bħalissa huwa ferm aktar baxx milli kien fl-1994, billi niżel minn USD 723 miljun fl-1995 għal USD 442 miljun fl-2004, f'termini assoluti tad-dollaru,

billi l-kawża tal-imwiet tat-tqala tista' tkun evitata bit-twassil ta' kura sikura għall-ommijiet, aċċess għal kontraċezzjoni effettiva u aborti legali u sikuri,

billi, minkejja l-gravità ta' din il-problema u l-ksur tad-drittijiet tal-bniedem, is-servizzi tas-saħħa marbuta mat-tqala, baqgħu fil-qiegħ tal-aġenda internazzjonali, tilfu l-importanza minħabba l-interventi dwar mard speċifiku u r-rati għolja ta' HIV li kkontribwixxew sabiex il-progress lejn it-tnaqqis tal-mortalità u tal-morbożità tal-ommijiet jistaġna jew jiddeterjora,

Jesprimi t-tħassib qawwi tiegħu li t-tendenzi tal-imwiet tat-tqala tbiegħdu aktar mill-mira tagħhom u l-għan ekwivalenti (MDG 5) mhuwiex qiegħed fil-proċess li jintlaħaq mill-pajjiżi li qed jiżviluppaw, b'mod partikulari fl-Afrika 'l isfel mis-Saħara u fl-Ażja t'Isfel;

Jinnota li, minbarra l-edukazzjoni, l-għoti tas-setgħa lin-nisa jagħti kontribut sinifikanti għat-titjib tal-MDG5 dwar is-saħħa marbuta mat-tqala, u dan huwa indikatur kritiku tal-progress ġenerali fl-iżvilupp;

Jitlob lill-Kunsill u lill-Kummissjoni, qabel il-Laqgħa Għolja tan-NU dwar l-MDGs, biex jagħtu prijorità lill-azzjoni biex jintlaħaq l-MDG 5 dwar it-titjib tas-saħħa marbuta mat-tqala, li huwa kruċjali fl-ilħuq tal-MDGs l-oħra kollha;

Jappella lill-Kummissjoni u lill-Kunsill sabiex inaqqsu d-differenza bejn ir-rati tal-mortalità fl-ommijiet f'pajjiżi industrijalizzati u li qed jiżviluppaw, permezz ta' żieda fl-investiment u fl-azzjoni sabiex jittejbu r-riżorsi umani għas-saħħa, u jkun hemm aktar riżorsi u impenn fit-tisħiħ tas-sistemi tas-saħħa u tal-infrastruttura bażika tas-saħħa, kif ukoll allokazzjonijiet għas-sorveljanza u s-superviżjoni tal-funzjonijiet bażiċi tas-saħħa pubblika, tal-azzjoni komunitarja u ta' funzjonijiet ta' appoġġ ieħor meħtieġ, speċjalment fiz-zoni rurali f'pajjiżi li qed jiżviluppaw;

Jitlob lill-Kummissjoni u lill-Kunsill biex jintensifikaw l-isforzi biex jeliminaw il-mortalità u l-morbożità tal-ommijiet li jistgħu jiġu evitati permezz tal-ippjanar, l-implimentazzjoni u l-evalwazzjoni regolari tal-pjanijiet direzzjonali u tal-pjanijiet ta' azzjoni għat-tnaqqis tal-piż globali tal-mortalità u l-morbożità tal-ommijiet, li jaddottaw adozzjoni ta' approċċ sistematiku, sostenut, u bbażat fuq l-ekwità u fuq id-drittijiet tal-bniedem, appoġġjat u faċilitat b'mod adegwat minn mekkaniżmi istituzzjonali b'saħħithom u ffinanzjar;

Jitlob lill-Kummissjoni u lill-Kunsill biex jiżviluppaw indikaturi u punti ta' riferiment għat-tnaqqis tal-imwiet tat-tqala (inklużi l-allokazzjonijiet ODA) u biex jistabbilixxu mekkaniżmi ta' monitorjar u ta' responsabilità li jistgħu jwasslu għal titjib kostanti tal-politiki u l-programmi eżistenti;

Jitlob lill-Kummissjoni u lill-Kunsill biex jespandu l-provvista tas-servizzi tas-saħħa marbuta mat-tqala fil-kuntest tal-kura primarja tas-saħħa, fuq il-bażi tal-kunċett ta' għażla infurmata, edukazzjoni dwar il-maternità bla periklu, kura ffukata u effettiva għal qabel it-twelid, programmi dwar in-nutriment tal-ommijiet, għajnuna adegwata għall-ħlas li tevita r-rikors eċċessiv għal operazzjonijiet ċesarji u tipprovdi għal emerġenzi obstetriċi, servizzi ta' riferiment għall-kumplikazzjoniiet marbuta mat-tqala, mal-ħlas u mal-abort, u kura u ppjanar tal-familja għal wara t-twelid, inkluż l-aċċess effettiv għall-kontraċettivi;

Jitlob lill-Kummissjoni u lill-Kunsill biex jippromwovu miżuri u azzjonijiet biex jitjieb l-aċċess tan-nisa kollha għal informazzjoni u servizzi komprensivi marbuta mas-saħħa sesswali u riproduttiva u biex jiżdied l-għarfien dwar id-drittjiet tagħhom u s-servizzi disponibbli;

Jitlob lill-Kummissjoni u lill-Kunsill biex jiggarantixxu li s-servizzi tal-kura tas-saħħa riproduttiva jkunu disponibbli, aċċessibbli, li jilħqu l-but ta' kulħadd u ta' kwalità tajba, u biex jiddedikaw ir-riżorsi massimi disponibbli għall-politiki u l-programmi marbuta mal-imwiet tat-tqala;

Jappella lill-Kummissjoni u lill-Kunsill biex jipprovdu taħriġ, riżorsi għall-bini ta' kapaċità u infrastruttura għal għadd xieraq ta' persuni mħarrġa għal waqt it-twelid, u jiżguraw li kull mara tqila u kull tfajla adolexxenti jkollha aċċess għalihom;

Jistieden lill-Kunsill u lill-Kummissjoni biex jenfasizzaw il-ħtieġa ta' servizzi tas-saħħa riproduttiva komprensivi f'sitwazzjonijiet ta' kunflitt u ta' wara kunflitt, speċjalment fost in-nisa li ma jistgħux jiġu ripatrijati f'pajjiżhom u n-nisa bla stat;

Jistieden lill-Kummissjoni u lill-Kunsill biex isaħħu l-irwol politiki tagħhom ta' mexxejja fil-qasam tad-Drittijiet għas-Saħħa Sesswali u Riproduttiva (SRHR) u biex iżidu l-iffinanzjar għall-SRHR sabiex tingħata għajnuna lill-pajjiżi fl-ilħuq tal-MDGs, b'mod partikulari fl-aċċess universali għal saħħa riproduttiva skond l-MDG 5, u sabiex is-saħħa riproduttiva tingħata prijorità;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-Gvernijiet tal-Istati Membri u lis-Segretarju Ġenerali tan-Nazzjonijiet Uniti.